title: Charles Maurras

text: Keskeisessä osassa Maurrasin poliittisessa ja esteettisessä ajattelussa oli antiikin klassisen kulttuuriperinnön pitäminen ylivertaisena myöhempään romantiikkaan ja modernismiin nähden. Hän katsoi estetiikan, moraaliarvojen ja yhteiskunnallisten kysymysten kytkeytyvän erottamattomasti toisiinsa. Maurras ihannoi antiikin kirjallisuutta – varsinkin kreikkalaista mutta myös roomalaista – sekä 1600-luvun luvun Ranskan klassistista kirjallisuutta, ja kunnioitti vielä varhaisempia ranskalaisia valistusajattelijoita kuten Montesquieuta ja Voltairea, mutta halveksi Rousseausta ja Ranskan vallankumouksesta alkanutta aatehistoriallista kehitystä. Maurrasin etninen nationalismi nojasi näkemykseen, jonka mukaan latinalaiset kansat (ranskalaiset, italialaiset, espanjalaiset) ja heidän kulttuurinsa ja kielensä edustivat antiikin kulttuurin ja sivistyksen perintöä, kun taas ”teutoniset” (englantilaiset, saksalaiset) ja ”heprealaiset” (juutalaiset) kansat ja kielet edustivat vähempiarvoista barbaarien perintöä. Hänen käsityksensä ”kulttuuriroduista” ei kuitenkaan ollut yhtä jyrkkä kuin esimerkiksi Arthur de Gobineaun rotuopit.


title: Charles Maurras

text: Maurras vastusti Ranskassa vuonna 1905 toteutettua kirkon ja valtion erottamista, vaikka olikin itse agnostikko, sillä hän katsoi katolisen kirkon pitävän yllä ranskalaisten yhtenäisyyttä. Protestanttisuuden ja juutalaisuuden hän katsoi olevan haitallisia ja rappiota edistäviä. Toisaalta kaunokirjallisessa teoksessaan "Le Chemin de paradis" (1895) Maurras sekoitti huolettomasti katolisuutta ja pakanallista aistillisuutta. Joulukuussa 1926 katolinen kirkko tuomitsi koko Action françaisen ja merkitsi joukon Maurrasin teoksia kiellettyjen kirjojen luetteloon, sillä se ei hyväksynyt liikkeen tapaa alistaa uskonto politiikalle.


title: Rabbit Hole – takaisin elämään

text: Rabbit Hole – takaisin elämään ("Rabbit Hole") on vuonna 2010 ensi-iltansa saanut John Cameron Mitchellin ohjaama draamaelokuva. Elokuva perustuu David Lindsay-Abairen näytelmään "Rabbit Hole" vuodelta 2005, joka kertoo pariskunnasta, joka yrittää toipua nuoren lapsensa kuolemasta. Pääosissa ovat Nicole Kidman ja Aaron Eckhart. Elokuvan ensi-ilta oli Toronton elokuvajuhlilla 2010.


title: Rabbit Hole – takaisin elämään

text: Kriitikot ylistivät Kidmanin roolisuoritusta ja hän saikin Oscar, Golden Globe ja SAG-ehdokkuudet parhaasta naispääosasta.


title: Oblivion (Ceremonial Embracen albumi)

text: Oblivion on suomalaisen metalliyhtyeen Ceremonial Embracen ensimmäinen sekä viimeiseksi jäänyt studioalbumi. Se julkaistiin vuonna 2001 levymerkillä Displeased Records.


title: When All the Laughter Has Gone

text: When All the Laughter Has Gone on suomalaisen metalliyhtyeen Dolorianin esikoisalbumi. Se julkaistiin vuonna 1999 levymerkillä Wounded Love Records.


title: Dolorian (albumi)

text: Dolorian on suomalaisen saman nimisen yhtyeen toinen studioalbumi. Se julkaistiin vuonna 2001 levymerkillä Wounded Love Records.


title: Kilpi Kylälä

text: Kilpi Kylälä (1908–1979) oli suomalainen Vaasassa asunut kansakoulunopettaja ja saarnamies. Hän toimi myös Vaasan suomalaisen evankelisluterilaisen seurakunnan katulähetystyön johtajana 1960- ja 1970-luvuilla.


title: Kilpi Kylälä

text: Kylälä julkaisi 1952–1979 vihkosarjan "Onko tämä kaikki vain sattumaa", joka käsitteli Danielin kirjan ja Ilmestyskirjan ennustuksia. Hän kertoi saaneensa 1951 näyn, joka liittyi Raamatun Danielin kirjan ennustuksiin patsaista, jotka kuningas Nebukadnessar ja Daniel olivat nähneet unissaan. Näyssä Kylälää kehotettiin piirtämään kuvat molemmista kuvapatsaista. Nebukadnessarin unen kuvapatsas esitti Kylälän mukaan Babylonin, Persian, Makedonian ja Rooman valtakuntien historiaa alkaen vuodesta 600 eaa. Danielin näyn patsas taas kuvasi maailmantapahtumia alkaen vuodesta 1900. Nebukadnessarin patsasta esittävässä Kylälän piirroksessa yksi millimetri vastasi ajassa yhtä vuotta ja Danielin näyn patsaan piirroksessa millimetri vastasi kahta viikkoa.


title: Kilpi Kylälä

text: Kylälän mukaan Danielin näyn patsaan pää oli Englanti ja Yhdysvallat (Ilmestyskirjan leijona), yläruumis kuvasi Neuvostoliittoa (Ilmestyskirjan karhu), keskiruumis taas Saksaa (ilmestyskirjan pantteri) ja patsaan jalat sodanjälkeisiä Itä- ja Länsi-Saksoja. Patsaan kymmenen varvasta kuvasivat taas EEC:n kymmentä jäsenvaltiota. Kylälä arvioi patsaan valmistuvan vuoden 1980 juhannuksen tienoilla, jolloin EEC:stä muodostuisi Antikristuksen johdolla Ilmestyskirjan valtiopeto, joka hallitsisi maailmaa kolme ja puoli vuotta. Sen jälkeen peto tuhottaisiin ja alkaisi tuhatvuotisen valtakunnan aika.


title: Kilpi Kylälä

text: Kylälä kiersi kertomassa näkemyksissään seurakunnallisissa tilaisuuksissa sekä Suomessa että ulkomailla. Hän ei ollut sitoutunut mihinkään tiettyyn uskonnolliseen ryhmittymään.


title: Kaikki suutelivat morsianta

text: Kaikki suutelivat morsianta () on Alexander Hallin ohjaama yhdysvaltalainen romanttinen komediaelokuva vuodelta 1942. Elokuvan pääosissa ovat Joan Crawford ja Melvyn Douglas. Columbia Pictures toimi elokuvan tuotantoyhtiönä ja jakelijana. "Kaikki suutelivat morsianta" kertoo autokuljetusfirman johtajasta, joka rakastuu.


title: Kaikki suutelivat morsianta

text: P.J. Wolfson laati käsikirjoituksen Gina Kausin ja Andrew Soltin tarinan pohjalta. Tarinan sovittajina toimivat Andrew Solt ja Henry Altimus. Edward Kaufman toimi elokuvan tuottajana. Elokuvan tuotanto oli alkanut 23. helmikuuta 1942 ja päättynyt 16. huhtikuuta 1942. Elokuvaa kuvattiin nimellä "He Kissed the Bride". "Kaikki suutelivat morsianta" sai ensi-iltansa Yhdysvalloissa 11. kesäkuuta vuonna 1942. Uusintaensi-ilta oli 14. heinäkuuta vuonna 1955. Suomessa elokuva julkaistiin 28. helmikuuta vuonna 1943.


title: Kaikki suutelivat morsianta

text: Joan Crawford korvasi Carole Lombardin Margaret Drewin roolissa. Lombard oli alun perin palkattu Margaret Drewin rooliin, mutta juuri ennen kuvauksia Lombard kuoli äkillisesti lento-onnettomuudessa tammikuussa 1942. Tämän jälkeen Crawfordia lainattiin Metro-Goldwyn-Mayerilta. Kun "Kaikki suutelivat morsianta" valmistui, Crawford lahjoitti koko hänen palkkansa Punaiselle Ristille.


title: Voidwards

text: Voidwards on suomalaisen metalliyhtyeen Dolorianin kolmas studioalbumi. Se julkaistiin vuonna 2006 levymerkillä Wounded Love Records.


title: Grace of Monaco

text: Grace of Monaco on vuonna 2014 ensi-iltansa saanut Olivier Dahanin ohjaama elämäkertaelokuva Monacon ruhtinattaresta Grace Kellystä. Sen on käsikirjoittanut Arash Amel ja sen ovat tuottaneet Amel, Uday Chopra ja Pierre-Ange Le Pogam. Grace Kellyä elokuvassa näyttelee Oscar-palkittu Nicole Kidman.


title: Grace of Monaco

text: Elokuva sai ensi-iltansa 14. toukokuuta 2014 avatessaan Cannesin elokuvajuhlat 2014.


title: Grace of Monaco

text: "Grace of Monaco" keskittyy entisen Hollywood näyttelijän Grace Kellyn identiteetti- ja avioliittokriisiin miehensä Rainier III kanssa 1960-luvulla.


title: Grace of Monaco

text: Cannesin elokuvajuhlilla kriitikot lyttäsivät elokuvan täysin. The Guardianin Peter Bradshaw, kutsui sitä niin puisevaksi, että se on jo paloturvallisuusriski. The Hollywood Reporterin arvostelussa Shrek-elokuvia sanottiin syvällisemmiksi kuin tämä elottomien julkkisvahanukkejen paraati.


title: Grace of Monaco

text: Arash Amelin käsikirjoitusta ja Olivier Dahanin ohjausta on kritisoitu laajasti ja esimerkiksi The Telegraphin Robbie Collin kirjoitti käsikirjoituksen olevan läpikotaisin kauhea.


title: Grace of Monaco

text: Variety-lehden Scott Foundas kritisoi Nicole Kidmanin näyttelijäsuoritusta toteamalla, että "näyttelijä ei ole ollenkaan yhteydessä esittämänsä hahmon kanssa, tarjoten lähinnä ilottomia pikkutyttö-kateissa- poseerauksia ja myöhemmin jäykkäleukaista pantomiimia".


title: Emilio Trivini

text: Emilio Trivini (s. 4. huhtikuuta 1938 Dongo) on italialainen entinen soutaja. Hän kilpaili vuoden 1964 kesäolympialaisissa Tokiossa ja oli siellä mukana saamassa hopeaa perämiehellisessä nelikossa. Hän osallistui myös vuoden 1968 kesäolympialaisiin Méxicossa ja sijoittui siellä joukkueineen neljänneksi perämiehellisessä nelikossa.


title: Arvi Nuormaa

text: Arvi Severi Nuormaa (sukunimi vuoteen 1905 "Nyman"; 31. lokakuuta 1895 Hämeenlinna - 25. helmikuuta 1956 Turku) oli suomalainen toimittaja ja kirjallisuuden suomentaja.


title: Arvi Nuormaa

text: Arvi Nuormaan vanhemmat olivat runoilija, sanoittaja, toimittaja ja kansansivistäjä Severi Nuormaa ja Hilja Wendell. Hänen nuorempi sisarensa Sirkka Ruotsalainen oli Aku Ankka -lehden sekä Valittujen palojen ensimmäinen päätoimittaja.


title: Happy Wheels

text: Happy Wheels on räsynukkefysiikkaan perustuva selainpeli, jonka on kehittänyt ja luonut Jim Bonacci vuonna 2010. Peli sisältää useita pelattavia hahmoja, jotka käyttävät erilaisia ajoneuvoja läpäistäkseen pelin tasoja. Peli on tunnettu graafisesta väkivallastaan ja pelaajien luomasta sisällöstä. Pelin hahmoilta voi irrota raajoja huomattavan korkeissa pudotuksissa ja piikkiansoissa.


title: Happy Wheels

text: Pelaajan tulee selvitä valitsemansa kentän maaliin kuolematta. Pelissä on tuhansia kenttiä, joista suurin osa on pelaajien luomia.


title: Happy Wheels

text: Pelattavilla hahmoilla voi mm. hyppiä ja lentää tietyn matkan. Hahmo voi myös irrottautua kulkupelistään ja esim. tarrautua objekteihin. Pelaaja voi ohjata myös mahdollista kyytiläistä.


title: Jiří Lundák

text: Jiří Lundák (s. 31. elokuuta 1939 Praha) on Tšekkoslovakiaa edustanut entinen soutaja. Hän oli mukana saamassa kahdeksikossa pronssia sekä vuoden 1960 kesäolympialaisissa Roomassa että vuoden 1964 kesäolympialaisissa Tokiossa.


title: Sandy Nelson

text: Sandy Nelson (syntymänimeltään Sander L Nelson, s. 1. joulukuuta 1938 Santa Monica Kalifornia) on yhdysvaltalainen rumpali. Nelson, yksi tunnetuimmista 1960-luvun alun rockrumpaleista, teki sooloinstrumentaaleja sekä toimi sessiorumpalina monilla hiteillä ja albumeilla. Hänen ensilevytyksensä oli kappale nimeltä "Geronimo" The Renegades-yhtyeen (yhdysvaltalainen) kanssa. Vaikka se floppasi, se oli keskilännessä joissain paikoin melko suosittu.


title: Sandy Nelson

text: Nelsonin tunnetuin levytys on "Teen Beat" vuodelta 1959, mutta Nelson soitti useissa surfyhtyeissä vuoteen 1963 saakka, jolloin hän joutui moottoripyöräonnettomuuteen. Nelsonin jalka murskaantui ja se jouduttiin amputoimaan, mutta Nelson sai uuden jalan ja pystyy soittamaan edelleen rumpuja.


title: Kohtaaminen

text: Kohtaaminen () on vuonna 1941 ensi-iltansa saanut Robert Z. Leonardin ohjaama ja tuottama yhdysvaltalainen romanttinen komediaelokuva, jonka pääosissa ovat Joan Crawford, Robert Taylor ja Greer Garson. "Kohtaaminen" kertoo kirjailijasta, joka rakastuu kustantajaansa. Metro-Goldwyn-Mayer toimi elokuvan tuotantoyhtiönä ja jakelijana.


title: Kohtaaminen

text: "Kohtaamisen" tuotanto alkoi 25. kesäkuuta ja päättyi 11. elokuuta 1941. Elokuva kuvattiin MGM:n studioilla Kalifornian Culver Cityssä.


title: Kohtaaminen

text: "Kohtaamisen" käsikirjoituksen laativat S. K. Lauren ja Anita Loos Rachel Crothersin "When Ladies Meet" -näytelmän (1932) pohjalta. Orville O. Dull tuotti elokuvan Leonardin kanssa. Bronisław Kaper sävelsi elokuvaan musiikin.


title: Kohtaaminen

text: "Kohtaaminen" on uudelleenfilmatisointi vuoden 1933 elokuvasta "When Ladies Meet", jonka pääosissa ovat Ann Harding, Myrna Loy, Robert Montgomery ja Frank Morgan Garsonin, Crawfordin, Taylorin ja Marshallin rooleissa.


title: Kohtaaminen

text: Alkuperäinen näytelmä avattiin Royale Theatressa New Yorkin Broadwaylla 6. lokakuuta 1932. Näytelmää esitettiin 173:n näytöksen ajan, jolloin se suljettiin 4. maaliskuuta 1933.


title: Kohtaaminen

text: "Kohtaaminen" sai ensi-iltansa Yhdysvalloissa 29. elokuuta 1941. Suomessa elokuvan ensi-ilta oli 12. joulukuuta 1943. Cedric Gibbons, Randall Duell ja Edwin B. Willis saivat Oscar-ehdokkuuden parhaasta lavastuksesta (mustavalkoinen) vuonna 1942.


title: Kohtaaminen

text: "Kohtaaminen" julkaistiin DVD:lle 23. maaliskuuta 2009.


title: Kekokana

text: Kekokana ("Alectura lathami") on isojalkakanojen heimoon kuuluva kanalintu. Se on sukunsa ainoa laji.


title: Kekokana

text: Kekokanoja elää Australian koillis- ja itäosissa. Laji on luokiteltu elinvoimaiseksi, mutta kanta on pienentynyt elinympäristöjen häviämisen ja pirstoutumisen vuoksi.


title: Yhdet häät ja kolme anoppia

text: Yhdet häät ja kolme anoppia "(The Big Wedding)" on vuonna 2013 ensi-iltansa saanut yhdysvaltalainen komediaelokuva, jonka on ohjannut ja käsikirjoittanut Justin Zackham. Se on yhdysvaltalainen versio ranskalaisesta elokuvasta "Mon frère se marie". Elokuvan pääosissa ovat Robert De Niro, Katherine Heigl, Diane Keaton, Amanda Seyfried, Topher Grace, Ben Barnes, Susan Sarandon ja Robin Williams.


title: Yhdet häät ja kolme anoppia

text: Elokuva sai ensi-iltansa Yhdysvalloissa 26. huhtikuuta 2013 ja Suomessa 7. kesäkuuta 2013.


title: Caliban (kuu)

text: Caliban (aiempi nimitys S/1997 U 1) on yksi Uranuksen kuista. Sen löysivät B. Gladman, P. Nicholson, J. A. Burns ja J. Kavelaars 6. syyskuuta 1997, ja se nimettiin William Shakespearen "Myrsky"-näytelmän hahmon mukaan.


title: Caliban (kuu)

text: Caliban kiertää Uranusta erittäin kaukana, ja sen kiertorata on melko eksentrinen ja inklinoitunut. Tämän perusteella on todennäköistä, että Caliban on ollut itsenäinen Auringon kiertolainen, jonka Uranus myöhemmin kaappasi.


title: Louhi (Kerimäki)

text: Louhi (aiemmin "Ruokojärvi") on kylä entisen Kerimäen kunnan alueella, nykyisin Savonlinnan kaupungissa, noin 20 kilometriä kaupungin keskustasta koilliseen. Kylässä on noin 600 asukasta. Kyläkeskus on asemakaavoitettu ja kuuluu kunnallisen vesihuoltoyhtiön vesijohto- ja viemäriverkoston piiriin. Kerimäen vedenottamo sijaitsee kylän eteläosassa Keplakon alueella. Louhella sijaitseva Nordkalk Oy:n kalkkikaivos ja -tehdas on rakennettu 1940-luvulla (Ruskealan Marmori Oy). Kaivoksen ja tehtaan toiminta loppuu kesäkuussa 2019.


title: Louhi (Kerimäki)

text: Kylässä toimii alakoulu, jossa on noin 50 oppilasta. Koulun yhteydessä on esikoulu ja ryhmäperhepäiväkoti. Kyläkeskuksessa on kuntorata/hiihtolatu, jonka pituus on 1,7 km. Muita liikuntapaikkoja ovat jääkiekkokaukalo, urheilukenttä ja uimarannat Löksällä ja Keplakolla. Urheiluseura Louhen Lukko. Kyläkauppana toimi kesäisin Annen valinta. Muita palveluja on muun muassa parturi Kikka.


title: Viimeinen pari ulos

text: Viimeinen pari ulos () on Richard Thorpen ohjaama yhdysvaltalainen dramaattinen jännityselokuva vuodelta 1943. Vakoiludraaman pääosissa ovat Joan Crawford ja Fred MacMurray, jotka näyttelevät vastanaineita, jotka vakoilevat natseja Secret Intelligence Servicelle heidän häämatkansa aikana. Sivuosassa on muun muassa Basil Rathbone saksalaisena, joka tapasi vastanaineet Oxfordissa.


title: Viimeinen pari ulos

text: "Viimeinen pari ulos" perustuu Helen MacInnesin romaaniin "Above Suspicion" (1941), jonka pohjalta Keith Winter, Melville Baker ja Patricia Coleman laativat käsikirjoituksen. Elokuvan tuottivat Leon Gordon ja Victor Saville. "Viimeinen pari ulos" on Joan Crawfordin viimeinen elokuva Metro-Goldwyn-Mayerille ennen siirtymistään Warner Brothersille.


title: Viimeinen pari ulos

text: "Viimeinen pari ulos" -elokuvan tuotanto alkoi 10. marraskuuta 1942. Elokuvaa kuvattiin tuotantoyhtiö Metro-Goldwyn-Mayerin studioilla Kalifornian Culver Cityssä, Bishopissa ja Mount Wilsonilla. Elokuva saatiin valmiiksi 3. helmikuuta 1943.


title: Viimeinen pari ulos

text: "Viimeinen pari ulos" jäi Conrad Veidtin viimeiseksi elokuvaksi kuoltuaan vain 50-vuotiaana huhtikuussa 1943 ennen elokuvan ensi-iltaa.


title: Viimeinen pari ulos

text: Joan Crawford sanoi aina, että hän olisi toivonut Alfred Hitchcockin ohjaavan "Viimeinen pari ulos" -elokuvan. Elokuva sisältää kuitenkin monia hitchcockimaisia piirteitä.


title: Viimeinen pari ulos

text: "Viimeinen pari ulos" sai ensi-iltansa Yhdysvalloissa 1. toukokuuta vuonna 1943. New Yorkin ensi-ilta oli 5. elokuuta. Suomessa elokuva sai ensi-illan 9. syyskuuta vuonna 1945. Metro-Goldwyn-Mayer toimi myös elokuvan jakelijana.


title: Viimeinen pari ulos

text: "Variety" kirjoitti "MacMurray ja neiti Crawford molemmat hoitavat hyvin heidän roolinsa käsikirjoituksen haitoista huolimatta." T. S. "New York Timesissa" kommentoi, että "Joan Crawford on erittäin vakuuttava sankaritar."


title: Viimeinen pari ulos

text: "Viimeinen pari ulos" julkaistiin DVD:lle 6. huhtikuuta vuonna 2010.


title: Alexandre Millerand

text: Alexandre Millerand (10. helmikuuta 1859 Pariisi – 7. huhtikuuta 1943 Versailles) oli ranskalainen poliitikko, joka toimi useasti eri ministerinviroissa sekä Ranskan pääministerinä vuonna 1920 ja presidenttinä 1920–1924. Millerand oli alkujaan sosialisti, mutta siirtyi myöhemmin oikeistoon. Hänen toimintansa ministerinä Pierre Waldeck-Rousseaun hallituksessa 1899–1902 nostatti Ranskan vasemmistossa ja toisessa internationaalissa voimakkaan debatin siitä, oliko sosialistisen poliitikon sopivaa osallistua porvarilliseen hallitukseen.


title: Alexandre Millerand

text: Millerand oli koulutukseltaan lakimies ja saavutti mainetta vuonna 1883 puolustamalla oikeudessa eräitä lakkojohtajia. Hän työskenteli 1883–1888 Georges Clemenceaun julkaisemassa "La Justice" -lehdessä ja hänet valittiin 1884 edustajaksi Pariisin kaupunginvaltuustoon sekä 1885 edustajainkamariin. Vuonna 1889 perustamassaan "La Voix" -lehdessä hän vastusti voimakkaasti boulangismia. Parlamentissa Millerandista tuli riippumattomien sosialistien ryhmän johtohenkilö ja hän toimi vuoteen 1896 sosialistien äänenkannattajan "La Petite Républiquen" päätoimittajana. Hän yritti myös koota parlamentin hajanaisia sosialistisia ryhmiä yhteen.


title: Alexandre Millerand

text: Vuonna 1899 Millerand tuli kauppaministeriksi Waldeck-Rousseaun hallitukseen ja pyrki parantamaan työoloja, ajanmukaistamaan Ranskan kauppalaivastoa sekä kehittämään ulkomaankauppaa, koulutusta ja postilaitosta. Millerandin ministeriys herätti paheksuntaa sosialistien piirissä, varsinkin kun samaan hallitukseen kuului myös vuoden 1871 Pariisin kommuunin kukistamisessa kovia otteita käyttänyt paroni Gaston de Galliffet. Arvostelusta huolimatta Millerand jatkoi ministerinä vuoteen 1902. Seuraavana vuonna häntä vaadittiin erotettavaksi sosialistipuolueesta. Puoluekokous ei hyväksynyt ehdotusta, mutta Millerand etääntyi vähitellen entisten puoluetoveriensa kannoista. Vuonna 1904 hänet lopulta erotettiin.


title: Alexandre Millerand

text: Millerand kutsuttiin vuonna 1909 yleisten töiden ministeriksi Aristide Briandin ensimmäiseen hallitukseen, missä hänen keskeisimmäksi saavutuksekseen muodostui valtion rautateiden uudelleenjärjestely. Yhdessä Briandin kanssa hän otti vastuun sotilaiden käytöstä rautatielakon taltuttamisessa lokakuussa 1910. Vuosina 1912–1913 Millerand toimi sotaministerinä Raymond Poincarén hallituksessa ja järjesti uudelleen sotavoimien ylimmän johdon. Millerand kannatti sotilaallista varustautumista ja ensimmäisen maailmansodan sytyttyä hänet kutsuttiin uudelleen sotaministeriksi syksyllä 1914. Hän tuki ylipäälliköksi nimitettyä kenraali Joseph Joffrea useissa kiistoissa, kunnes menetti ministerinvirkansa hallituksen vaihtuessa lokakuussa 1915. Vuonna 1919 Millerand nimitettiin Ranskaan liitettyjen Alsacen ja Lorrainen alueiden kenraalikomissaariksi. Pääministeri Clemenceaun erottua tammikuussa 1920 Millerand kokosi Ranskan uuden hallituksen, jossa hän toimi sekä pää- että ulkoministerinä. Tämä hallitus pyrki muun muassa tukahduttamaan vallankumouksellisen lakkoliikehdinnän ja tarjosi aseapua Puolalle sen sodassa Neuvosto-Venäjää vastaan.


title: Alexandre Millerand

text: Syyskuussa 1920 Millerand valittiin Bloc National -nimisen keskustaoikeistolaisen liittouman ehdokkaana presidentiksi mielenvikaisuuden vuoksi eronneen Paul Deschanelin tilalle. Jo ennen valintaansa Millerand teki selväksi, että hän halusi lisätä presidentin valtaa perustuslainmuutoksella. Hän sai tämän seurauksena vastaansa vasemmiston, joka syytti häntä konservatiivien suosimisesta. Cartel des Gauches -vasemmistoliittouman saatua toukokuun 1924 vaaleissa enemmistön parlamenttiin Millerand joutui eroamaan presidentin virasta, sillä vasemmiston häntä kohtaan tuntema epäluottamus esti hallituksen muodostamisen. Millerand oli vielä vuosina 1927–1940 senaatin jäsenenä.


title: Alexandre Millerand

text: Millerand oli vuodesta 1918 Académie des Sciences Morales et Politiques -akatemian jäsen.


title: Perhe – August: Osage County

text: Perhe – August: Osage County on vuonna 2013 ensi-iltansa saanut mustan komedian elokuva, joka perustuu Tracy Lettsin samannimiseen näytelmään vuodelta 2007. Sen on ohjannut John Wells ja tuottanut George Clooney, Jean Doumanian, Grant Heslov, Steve Traxler ja Harvey Weinstein. Elokuvan pääosissa ovat Meryl Streep ja Julia Roberts.


title: Perhe – August: Osage County

text: Elokuva sai ensi-iltansa Yhdysvalloissa 25. joulukuuta 2013. Suomessa ensi-ilta oli 28. helmikuuta 2014.


title: Perhe – August: Osage County

text: "Perhe – August: Osage County" sai kaksi Oscar-ehdokkuutta parhaasta naispääosasta (Meryl Streep) ja naissivuosasta (Julia Roberts). Streep ja Roberts saivat myös Golden Globe- ja SAG-ehdokkuudet.


title: Perhe – August: Osage County

text: Rotten Tomatoes -sivuston mukaan kriitikoiden arvosteluista 64% oli positiivisia perustuen 138 arvosteluun.


title: Syytä itseäsi!

text: Syytä itseäsi! () on Nick Grinden ohjaama yhdysvaltalainen draamaelokuva vuodelta 1931. Draaman pääosissa ovat Joan Crawford, Pauline Frederick ja Neil Hamilton. "Syytä itseäsi!" perustuu Mildred Cramin tarinaan "Girl's Together", jonka pohjalta Frank Butler ja Sylvia Thalberg laativat käsikirjoituksen.


title: Syytä itseäsi!

text: "Syytä itseäsi!" -elokuvan tuotanto oli alkanut maaliskuussa 1931 ja päättynyt huhtikuussa 1931. Elokuvan työnimenä oli "Girls Together". Diane "Di" Wintersin roolissa alun perin ollut Marjorie Rambeau sairastui elokuvan tuotannon aikana ja hänet korvasi Pauline Frederick.


title: Syytä itseäsi!

text: "Syytä itseäsi!" sai ensi-iltansa Yhdysvalloissa 29. elokuuta vuonna 1931 ja Suomessa 17. huhtikuuta vuonna 1932. Elokuva oli taloudellinen menestys; "Syytä itseäsi!" tuotti 891 000 dollaria. Metro-Goldwyn-Mayer toimi elokuvan tuotantoyhtiönä ja jakelijana. "Syytä itseäsi!" julkaistiin DVD:lle 6. huhtikuuta vuonna 2010.


title: Nicholas Nicklebyn elämä ja seikkailut (vuoden 2002 elokuva)

text: Nicholas Nicklebyn elämä ja seikkailut "(Nicholas Nickleby)" on vuonna 2002 ensi-iltansa saanut, Douglas McGrathin ohjaama ja käsikirjoittama draamaelokuva. Elokuva perustuu Charles Dickensin samannimiseen romaaniin. Elokuvan pääosissa ovat Charlie Hunnam, Nathan Lane, Jim Broadbent, Christopher Plummer, Jamie Bell, Anne Hathaway, Alan Cumming ja Timothy Spall. Elokuva sai ensi-iltansa Yhdysvalloissa 27. joulukuuta 2002.


text: Elokuva oli ehdolla parhaan musikaali- tai komediaelokuvan Golden Globen voittajaksi.


title: Giovanni Zucchi

text: Giovanni Zucchi (s. 14. elokuuta 1931 Mandello del Lario) on italialainen entinen soutaja. Hän oli vuoden 1960 kesäolympialaisissa Roomassa mukana saamassa pronssia perämiehellisessä nelikossa. Perämiehettömässä nelikossa hän sijoittui joukkueineen vuoden 1956 kesäolympialaisissa Melbournessa neljänneksi ja kesäolympialaisissa 1964 Tokiossa viidenneksi.


title: Adolf Neovius

text: Adolf Alarik Neovius (20. kesäkuuta 1858 Uusikaupunki– 16. marraskuuta 1913 Helsinki) oli historioitsija ja pappi. Hän oli vuodesta 1902 Lohjan kirkkoherra. Hänen ansiostaan tuli runonlaulaja Larin Paraske tunnetuksi.


title: Edvard Rudolf Neovius

text: Edvard Rudolf Neovius (14. marraskuuta 1851 Hamina – 27. syyskuuta 1917 Kööpenhamina) oli suomalainen matemaatikko, Helsingin yliopiston matematiikan professori 1883–1900. Hän oli senaattori ja valtiovarain toimituskunnan päällikkö 1900–1905. Hänen tieteelliset tutkimuksensa käsittelivät differentiaaligeometriaa. Hänen väitöskirjansa aihe oli "Kurvor af tredje och fjerde garden betraktade s\aa som alster af tvänne projektiva involutioner".


title: Haapalaiitti

text: Haapalaiitti on pronssinpunainen mineraali, jota on löydetty maapallolta mikroskooppisen pieninä rakeina. Haapalaiitti on rauta-nikkeli-magnesiumhydroksidisulfidi, (Fe,Ni)4Mg3S4(OH)6, jonka kidejärjestelmä on heksagoninen.


title: Haapalaiitti

text: Haapalaiitti koostuu magnesiumista (Mg, 12.29 %), raudasta (Fe, 34.29 %), nikkelistä (Ni, 10.60 %), vedystä (H, 1.16 %), rikistä (S, 23.16 %) ja hapesta (O, 18.49 %).


title: Haapalaiitti

text: Maapallon ensimmäinen haapalaiitti löydettiin Pohjois-Savosta Kaavilta. Mineraali on harvinainen ja sitä löytyy vain muutamasta paikasta maailmassa. Mineraali on nimetty vuonna 1973 Outokumpu Oy:n päägeologin professori Paavo Haapalan (1906-2002) kunniaksi.


title: Haapalaiitti

text: Haapalaiitti ei ole taloudellisesti merkittävä mineraali.


title: Paid

text: Paid on Sam Woodin ohjaama ja tuottama yhdysvaltalainen draamaelokuva vuodelta 1930. Draaman pääosissa ovat Joan Crawford, Robert Armstrong ja Kent Douglass. "Paid" kertoo aiheettomasti syytetystä entisestä vangista (Crawford), joka kostaa niille, jotka lähettivät hänet vankilaan.


title: Paid

text: "Paidin" sovittivat Lucien Hubbard ja Charles MacArthur Bayard Veillerin näytelmän "Within the Law" (1912) pohjalta. "Paid" on neljäs näytelmän elokuvaversio. Alkuperäinen näytelmä avattiin New Yorkissa 11. syyskuuta vuonna 1912. "Paidin" pääosassa oli alun perin Norma Shearer, mutta hän joutui vetäytymään pois projektista raskauden takia.


title: Paid

text: "Paid" sai ensi-iltansa Yhdysvalloissa 30. joulukuuta vuonna 1930. "Paid" oli sekä taloudellinen että kriittinen menestys. Elokuva tuotti menestykselliset 1,2 miljoonaa dollaria 385 000 dollarin budjetista. Pelkästään Yhdysvalloissa elokuva tienasi 920 000 dollaria. "Paid" oli vuoteen 1930 mennessä Crawfordin menestynein elokuva. Tällöin Crawford vakiinnutti itsensä MGM:n taloudellisesti suosituimmista tähdistä.


title: Paid

text: "Paid" sai kiitettävän vastaanoton kriitikoilta. "Photoplay" kommentoi, että "tarina on kiehtova ja Joan on yksinkertaisesti loistava!" "The New York Times" totesi, että "neiti Crawford ja neiti Prevost ovat erittäin hyviä rooleissaan". "Paid" julkaistiin DVD:lle 6. huhtikuuta vuonna 2010.


title: Brändilähettiläs

text: Brändilähettiläs tarkoittaa markkinointialalla ihmistä, joka työskentelee yrityksessä, edustaa organisaatiota tai brändiä. Brändilähettiläs kuvastaa yrityksen imagoa, näkyvyyttä, arvoa, tavoitteita sekä aatteita. Käytännön tasolla brändilähettiläs esimerkiksi kommunikoi kevyesti asiakasrajapintojen kanssa ja välittää käytännön tasolla olevaa viestiä siitä, millainen yritys on.


title: Frithiof Neovius

text: Frithiof Neovius (12. elokuuta 1830 Sortavala - 27. maaliskuuta 1895 Helsinki) oli kadettikoulun johtaja ja valtiopäiväedustaja, sotilasarvoltaan 1885 kenraaliluutnantti.


title: Frithiof Neovius

text: Neoviuksen vanhemmat olivat Sortavalan kirkkoherra Johan Adolf Neovius ja tämän toinen puoliso Gustava Maria Charlotta Burgman. Hänen puolisonsa oli vuodesta 1854 Anna Natalie Geschwend.


title: Frithiof Neovius

text: Hän kävi Haminan kadettikoulun sekä Pietarin sota-akatemian 1849-1851. Hän toimi matematiikan ym. aineiden opettajana useissa Venäjän upseerikouluissa, hänet nimitettiin upseerikoulujen luokkatarkastajaksi 1863. Hänet ylennettiin everstiksi v. 1866. Hänet nimitettiin 1871 Suomen kadettikoulun vt. johtajaksi ja ylennettiin kenraalimajuriksi ja vakinaistettiin Suomen kadettikoulun johtajaksi 1875. Hän ansioitui 14-vuotisen uransa aikana erityisesti kadettikoulun pedagogian kehittäjänä. Hän oli merkittävä myös Haminan sivistyselämän kannalta. Hän oli mukana perustamassa 1873 täysihoitolamuotoista tyttökoulua kannattanutta osakeyhtiötä ja 1876 reaalikouluosakeyhtiötä. Neoviuksen aloitteesta kaupunkiin perustettiin lastenkoti 1881 ja pian myös raittiusseura. Neovius ja lääkäri Robert Ek perustivat vuonna 1884 Fredrikshamns Tidningin. Hän oli porvarissäädyssä Haminan kaupungin edustajana viisillä valtiopäivillä 1881–1894.


title: Frithiof Neovius

text: Frithiof Neoviuksen lapsia olivat toimittaja Arvid Neovius, arkkitehti Harald Leonard Neovius, pankinjohtaja Arthur Alfred Neovius ja kansanedustaja Dagmar Neovius.


title: Jouni Määttänen

text: Jouni Määttänen (s. 13. huhtikuuta 1975) on suomalainen uransa lopettanut koripalloilija, joka edusti lähes koko uransa Äänekosken Huimaa.


title: Jouni Määttänen

text: Määttänen tunnettiin erityisesti tarkasta kolmen pisteen heitostaan, ja hän onkin SM-sarjan historian tarkkuustilastossa sijalla 22 (kuudentena vähintään 100 ottelua pelanneista).


title: Erkki Rannikko

text: Erkki Ennsio Valdemar Rannikko (2. tammikuuta 1933 Hämeenlinna – 1. huhtikuuta 2010 Hämeenlinna) oli suomalainen kenraaliluutnantti.


title: Erkki Rannikko

text: Rannikon vanhemmat olivat vääpeli Valde Herman Rannikko ja Salli Susanna Korpela. Hän oli vuodesta 1955 naimisissa Maija Helena Kulovuoren kanssa. Heidän vanhin poikansa (s. 1955) on vara-amiraali Juha Rannikko, joka toimi Pääesikunnan päällikkönä ja sitä aiemmin merivoimien komentajana. Nuorempi poika Kari-Pekka Rannikko (s. 1960) on niin ikään upseeri ja palvellut muun muassa toimistoupseerina, Kaartin Jääkärirykmentissä ja Maanpuolustuskorkeakoulussa. Rannikko suoritti Kadettikoulun 1955 ja Sotakorkeakoulun 1965, ylemmän päällystön kurssin 1972, maanpuolustuskurssin 1977 ja ylimmän johdon kurssin 1981. Hän toimi uransa aikana mm. opetusupseerina Hämeen Jääkäripataljoonassa sekä Panssariprikaatissa. Rannikkojääkäripataljoonan komentajana hän toimi vuosina 1972–1975 ja Taistelukoulun johtajana 1980-luvulla. Tätä edelsi esiupseerin tehtäviä Pääsesikunnassa, jonka komentopäälliköksi hänet nimitettiin 1982, samalla kun hänet ylennettiin kenraalimajuriksi. Uransa päätteeksi Rannikko komensi Etelä-Suomen sotilaslääniä kenraaliluutnantiksi ylennettynä vuodet 1988–1993. Vänrikiksi Rannikko oli ylennetty 1952, luutnantiksi 1955, yliluutnantiksi 1958, kapteeniksi 1961, majuriksi 1966, everstiluutnantiksi 1972 ja everstiksi 1978.


title: Ilkka Ranta

text: Ilkka Jorma Juhani Ranta (s. 5. tammikuuta 1938 Kouvola) on suomalainen kenraaliluutnantti evp, joka teki uransa pääasiassa tykistön aselajissa.


title: Ilkka Ranta

text: Rannan vanhemmat olivat luutnantti Jorma Ranta ja Sirkka Palmlöf ja hänen puolisonsa vuodesta 1973 on Gudrun Freia Gisela Stoll. Ranta tuli ylioppilaaksi 1958 ja suoritti Kadettikoulun 1961, Sotakorkeakoulun 1973, maanpuolustuskurssin 1976, ylemmän päällystökurssin 1986 ja ylimmän johdon kurssin 1988. Hän toimi kouluttajana Hämeenlinnassa 1961-1963 ja Reserviupseerikoulussa 1963-1969. Hän vietti myös vuoden opiskelemassa tykistökoulussa Yhdysvalloissa 1968–1969. Hän opetti Tykistökoulussa 1969-1971 ja työskenteli Pääesikunnan tykistötoimistossa 1973-1975. Puolustusvoimain komentaja Lauri Sutelan adjutanttina hän oli 1975–1980, minkä jälkeen hänet nimitettiin Lontooseen sotilasasiamieheksi 1980–1984. Kotimaahan palattuaan hän komensi Panssariprikaatin jääkäripatteristoa 1984–1985, Satakunnan tykistörykmentin komentajana hän toimi 1985–1988. Pääesikunnan henkilöstöpäällikkönä Ranta toimi 1988–1993 ja uransa päätteeksi Läntisen maanpuolustusalueen komentajana 1993–1998.


title: Ilkka Ranta

text: Ranta ylennettiin vänrikiksi 1959, luutnantiksi 1962, yliluutnantiksi 1964, kapteeniksi 1968 majuriksi 1973, everstiluutnantiksi 1979, everstiksi 1986, kenraalimajuriksi 1990 ja kenraaliluutnantiksi 1993.


title: Mestari (vuoden 2012 elokuva)

text: Mestari ("The Master") on vuonna 2012 ensi-iltansa saanut yhdysvaltalainen draamaelokuva, jonka on ohjannut ja käsikirjoittanut Paul Thomas Anderson. Elokuvan pääosissa ovat Joaquin Phoenix, Philip Seymour Hoffman ja Amy Adams.


title: Mestari (vuoden 2012 elokuva)

text: Elokuva sai ensi-iltansa Venetsian elokuvajuhlilla 2012, jossa se palkittiin parhaan elokuvan Fipresci-palkinnolla. Kaikki pääosien esittäjät saivat Oscar-ehdokkuudet roolisuorituksistaan: Phoenix parhaasta miespääosasta, Adams parhaasta naissivuosasta ja Hoffman parhaasta miessivuosasta. He kaikki saivat myös Golden Globe-, BAFTA- ja Satellite-ehdokkuudet.


title: Mestari (vuoden 2012 elokuva)

text: Vuonna 2016 "Mestari" äänestettiin BBC:n kyselyssä tämän vuosisadan 25 parhaan elokuvan joukkoon. Äänestäjinä oli 177 elokuva-asiantuntijaa eri puolilta maailmaa.


title: Mestari (vuoden 2012 elokuva)

text: Toisessa maailmansodassa psyykkisesti sairastunut laivastosotilas Freddie Quell (Phoenix) etsii 1940- ja 1950-lukujen vaihteessa paikkaansa siviilielämässä, mutta on äkkipikainen, seksuaalisesti pakkomielteinen ja pahasti riippuvainen alkoholista ja liuottimista. Hän kokeilee kykyjään valokuvaajana ja tapaa kauniin mallitytön, mutta suhde ei ota tulta. Maatyöläisten joukosta Quell joutuu pakenemaan, kun yksi työtoveri kuolee hänen sekoittamastaan juomasta.


title: Mestari (vuoden 2012 elokuva)

text: Quell tapaa eksentrisen ja varakkaan huijarisaarnaajan Lancaster Doddin (Hoffman) ja joutuu tämän pauloihin. Dodd ottaa Quellin isällisen huomionsa kohteeksi ja alkaa kouluttaa hänestä nöyryyttävin psykologisin istunnoin lahkonsa keskeistä jäsentä. Vähä vähältä lahkoyhteisön valta-asetelma paljastuu ja esille nousee myös lahkojohtajan vaimo (Adams).


title: Mestari (vuoden 2012 elokuva)

text: Elokuva on kuvattu harvoin käytetylle 65 millimetrin filmille. Se mahdollistaa erittäin suuren kuvatarkkuuden ja erittäin kapean terävyysalueen elokuvan monissa lähikuvissa.


title: Nainen jota rakastan

text: Nainen jota rakastan (myös Nainen, jota rakastan; ) on Frank Borzagen ohjaama, tuottama ja käsikirjoittama yhdysvaltalainen draamaelokuva vuodelta 1937. Draaman pääosissa ovat Joan Crawford, Spencer Tracy ja Alan Curtis. Crawford näyttelee Jessietä, nuorta työväenluokan naista, joka pyrkii parantamaan elämänlaatuaan naimalla poikaystävänsä vain saadakseen selville, että mies ei ole parempi mitä Jessie jätti jälkeensä. Jessie tapaa itserikastuneen miljonäärin, johon hän rakastuu, vaikka miljonäärillä on taloudellisia ongelmia.


title: Nainen jota rakastan

text: "Nainen jota rakastan" perustuu Katharine Brushin tarinaan "Marry for Money", jonka pohjalta ohjaaja Borzage ja Lawrence Hazard laativat käsikirjoituksen. Borzage ja Joseph L. Mankiewicz tuottivat elokuvan. Metro-Goldwyn-Mayer toimi elokuvan tuotantoyhtiönä ja jakelijana.


title: Nainen jota rakastan

text: "Nainen jota rakastan" -elokuvan tuotanto alkoi 7. syyskuuta 1937 ja päättyi 25. lokakuuta 1937. Elokuva kuvattiin MGM:n studiossa Kalifornian Culver Cityssä. Elokuvan työnimiä olivat "Class", "Saint or Sinner", "Shop Girl" ja "Three Rooms in Heaven".


title: Nainen jota rakastan

text: "Nainen jota rakastan" sai ensi-iltansa Kalifornian Westwoodissa 14. joulukuuta vuonna 1937. New Yorkin ensi-ilta oli 20. tammikuuta vuonna 1938 ja maanlaajuinen ensi-ilta 21. tammikuuta. Suomessa elokuva julkaistiin 25. syyskuuta vuonna 1938. "The New York Times" kehui Crawfordin roolisuoritusta.


title: Nainen jota rakastan

text: Edward Ward (sävellys), Chet Forrest (sanoitus) ja Bob Wright (sanoitus) saivat Oscar-ehdokkuuden parhaasta kappaleesta "Always and Always" vuonna 1939.


title: Nainen jota rakastan

text: "Nainen jota rakastan" julkaistiin DVD:lle 23. maaliskuuta vuonna 2009.


title: Aarne Pietarinen

text: Aarne Pietarinen (18. syyskuuta 1902 Liperi – 16. maaliskuuta 1975 Helsinki) oli suomalainen kenraalimajuri.


title: Aarne Pietarinen

text: Vuonna 1923 ylioppilaaksi Joensuun lyseosta tullut Pietarinen valmistui Kadettikoulusta 1926 sekä Sotakorkeakoulusta 1937. Hän toimi KTR 1:ssä mm. patterin päällikkönä 1926-1935 ja 1. divisioonan esikunnassa toimistopäällikkönä 1937-1939. Talvisodassa hän toimi 1. divisioonan operatiivisen toimiston päällikkönä 1939-1940. Välirauhan aikana hän työskenteli Suomenlahden sotilasläänin esikuntapäällikkönä 1940-1941. Jatkosodassa Pietarinen toimi 8. divisioonan esikuntapäällikkönä 1941-1944. Samalla hän toimi lyhyen aikaa JR 4:n väliaikaisena komentajana.


title: Aarne Pietarinen

text: Sodan jälkeen Pietarinen toimi pääesikunnassa toimistopäällikkönä ja erikoistehtävissä 1944-1948. Kevyen prikaatin esikuntapäällikkönä hän työskenteli 1948-1952. Topografikunnan päällikkönä hän työskenteli 1952-1954 ja 1956-1959.


title: Aarne Pietarinen

text: Ylennykset: vänrikki 1926, luutnantti 1928, kapteeni 1933, majuri 1940, everstiluutnantti 1942, eversti 1952, kenraalimajuri 1959.


title: Serena (vuoden 2014 elokuva)

text: Serena on vuonna 2014 ensi-iltansa saanut Susanne Bierin ohjaama yhdysvaltalainen draamaelokuva. Se perustuu Ron Rashin samannimiseen romaaniin vuodelta 2008. Elokuvan on käsikirjoittanut Christopher Kyle. Elokuvan pääosissa ovat Jennifer Lawrence ja Bradley Cooper. He näyttelevät George ja Serena Pembertonia, jotka perustavat puutavaraimperiumin. Kun Serena huomaa, ettei hän voi saada lapsia, heidän suhteensa alkaa rakoilla. Cooper ja Lawrence näyttelivät pääosaparia myös elokuvassa "Unelmien pelikirja" (2012).


title: Serena (vuoden 2014 elokuva)

text: Alun perin Darren Aronofskyn oli määrä ohjata elokuva ja pääosaan oli valittu Angelina Jolie. Heidän lähdettyään projektista tanskalainen Susanne Bier valittiin uudeksi ohjaajaksi. Elokuva kuvattiin vuoden 2012 alussa, Prahassa Tšekissä. Bieriltä kului 18 kuukautta elokuvan viimeistelyyn, vaikka esimerkiksi uusintakuvauksia ei ollut.


title: Jan Smeekens

text: Smeekens sijoittui Vancouverin olympialaisissa 2010 500 metrillä kuudenneksi. Hän sai samalla matkalla MM-pronssia Inzellissä 2011 kahden luistelun yhteisajalla 69,430 ja Sotšissa 2013 ajalla 69,860. Sotšin olympialaisissa 2014 hän oli 500 metrillä toinen yhteisajalla 69,310. Hän voitti 500 metrin maailmanmestaruuden Gangwonissa 2017 ajalla 34,58. Pyeongchangin olympialaisissa 2018 hän oli 500 metrillä kymmenes.


title: Jan Smeekens

text: Smeekens voitti 500 metrin maailmancupin kokonaiskilpailun kaudella 2012–2013, sijoittui toiseksi kaudella 2009–2010 ja kolmanneksi 2013–2014. Hän on voittanut Alankomaiden-mestaruuden 500 metrillä 2008, 2009, 2010, 2012, 2014 ja 2015.


title: Shiny Entertainment

text: Shiny Entertainment oli yhdysvaltalainen videopeliyritys, jonka perusti David Perry vuonna .


title: Shiny Entertainment

text: Yritys fuusioitui 2007 The Collectiven kanssa ja fuusion tuloksena syntyi Double Helix Games.


title: Shiny Entertainment

text: Yritys on julkaissut pelin "Earthworm Jim" (1994) ja sen jatko-osia, sekä "MDK" -pelin.


title: Shiny Entertainment

text: "Earthworm Jim" kehitettiin humoristisena parodiana sen ajan maskoteista.


title: Punapukuinen morsian

text: Punapukuinen morsian () on vuonna 1937 ensi-iltansa saanut Dorothy Arznerin ohjaama yhdysvaltalainen romanttinen draamakomediaelokuva, jonka pääosissa ovat Joan Crawford, Franchot Tone, Robert Young ja Billie Burke.


title: Punapukuinen morsian

text: "Punapukuinen morsian" perustuu Ferenc Molnárin näytelmään "The Bride from Trieste". Tässä ”ryysyistä rikkauksiin” -tarinassa Crawford näyttelee kabaree-laulajatarta, joka tekeytyy aristokraatiksi. "Punapukuinen morsian" on seitsemäs ja viimeinen Crawfordin ja Franchot Tonen (silloinen aviopari) yhteinen elokuva.


title: Punapukuinen morsian

text: "Punapukuisen morsiamen" tuotanto alkoi 5. kesäkuuta 1937 ja päättyi 10. elokuuta. Elokuvaa kuvattiin Itävallassa ja Mammoth Lakesin kylässä Kaliforniassa. "Punapukuisen morsiamen" budjetti oli sen ajan mittakaavaan katsottuna suuri – 960 000 dollaria. Metro-Goldwyn-Mayer toimi elokuvan tuotantoyhtiönä ja jakelijana.


title: Punapukuinen morsian

text: Luise Raineria suunniteltiin aluksi Annin rooliin, mutta rooli meni Joan Crawfordille.


title: Punapukuinen morsian

text: "Punapukuinen morsian" sai Yhdysvaltain ensi-iltansa 8. lokakuuta vuonna 1937. Suomessa elokuva tuli ensi-iltaan 13. maaliskuuta vuonna 1938. Elokuva ei ollut taloudellinen menestys – "Punapukuinen morsian" tuotti vain 1,2 miljoonaa dollaria. "Punapukuinen morsian" sai aikaan sen, että Joan Crawford leimattiin ”box-office poisoniksi”, mutta Crawford pääsi tästä leimauksesta eroon pari vuotta myöhemmin. "New York Herald Tribune" kehui Crawfordin roolisuoritusta.


title: Kjeld Nuis

text: Kjeld Nuis (s. 10. marraskuuta 1989) on alankomaalainen pikaluistelija. Hän voitti Pyeongchangin olympialaisissa 2018 kultaa 1 000 metrillä ajalla 1.07,95 ja 1 500 metrillä ajalla 1.44,01.


title: Kjeld Nuis

text: Nuis voitti Gangwonissa 2017 maailmanmestaruuden 1 000 metrillä ajalla 1.08,26 ja 1 500 metrillä ajalla 1.44,36. Hän saavutti 1 000 metrillä MM-hopeaa Inzellissä 2011 ajalla 1.08,67 ja Heerenveenissä 2012 ajalla 1.08,79 sekä MM-pronssia Heerenveenissä 2015 ajalla 1.08,71 ja Kolomnassa 2016 ajalla 1.08,47. Sotšissa 2013 hän sijoittui samalla matkalla neljänneksi. 1 500 metrillä hän sai MM-hopeaa Kolomnassa 2016 ajalla 1.45,66. Sprinttereiden MM-kilpailuissa hän saavutti hopeaa Soulissa 2016 ja Changchunissa 2018 sekä pronssia Calgaryssa 2017. Lisäksi hän oli viides Heerenveenissä 2011. Sprintti-EM-kilpailuissa hän sai hopeaa 2017.


title: Kjeld Nuis

text: Nuis voitti maailmancupin kokonaiskilpailun kausilla 2011–2012, 2015–2016 ja 2016–2017. Hän sijoittui kaudella 2011–2012 toiseksi 1 500 metrin ja kolmanneksi 1 000 metrin maailmancupissa. Hän voitti 1 000 metrin maailmancupin kaudella 2012–2013 ja sijoittui saman matkan cupissa kolmanneksi kaudella 2013–2014. Seuraavalla kaudella hän oli 500 metrin maailmancupissa toinen ja 1 000 metrin cupissa kolmas. Kaudella 2015–2016 hän voitti 1 000 metrin cupin ja oli toinen 1 500 metrin cupissa. Kaudella 2016–2017 hän voitti 1 000 ja 1 500 metrin cupit. Hän voitti 1 000 metrin cupin kaudella 2017–2018. Hän on voittanut 18 maailmancupin osakilpailua, sijoittunut 19 kertaa toiseksi ja 14 kertaa kolmanneksi (kauden 2017–2018 loppuun mennessä).


title: Kjeld Nuis

text: Nuis on voittanut Alankomaiden-mestaruuden 1 000 metrillä 2013, 2014, 2015 ja 2016 sekä 1 500 metrillä 2013 ja 2016.


title: Jordanka

text: Jordanka, Yordanka, Jurdanka (, ; = , ) on seuraavien henkilöiden etunimi:


title: Julian Fellowes

text: Julian Fellowes (s. 17. elokuuta 1949 Kairo, Egypti) on brittiläinen näyttelijä, kirjailija, elokuvaohjaaja ja Oscar-palkittu käsikirjoittaja. Hänet tunnetaan parhaiten "Gosford Park" -elokuvan käsikirjoittajana sekä palkitun "Downton Abbey" -draamasarjan luojana ja käsikirjoittajana.


title: Aapo Savolainen

text: Aapo Aatos Savolainen (18. joulukuuta 1921 Heinävesi – 10. syyskuuta 1998 Helsinki) oli suomalainen kenraaliluutnatti.


title: Aapo Savolainen

text: Savolainen oli talvisodan aikana vartiotehtävissä Lahdessa, kirjoitti ylioppilaaksi vuonna 1940 ja palveli jatkosodan alussa 14. divisioonassa Rukajärvellä. Hän valmistui upseeriksi sodan aikana 1943 ja toimi sodan loppuajan panssaritykkikomppanian joukkueenjohtajana Karjalankannaksella. Sodan jälkeen Savolainen oli kouluttajana JR 6:ssa vuonna 1945 ja Hämeen ratsurykmentissä 1945–1948 sekä adjutanttina 1948–1950 ja eskadroonanpäällikkönä 1951–1958. Yleisesikuntaupseeriksi hän valmistui 1958. Hän työskenteli Kokkolan sotilaspiirin esikunnassa toimistopäällikkönä 1958–1959 ja 1. divisioonan esikunnassa toimistopäällikkönä 1960–1964 sekä osastopäällikkönä 1965–1966. Hämeen Ratsujääkäripataljoonaa hän komensi 1966–1968. Savolainen palveli Kadettikoulun johtajan apulaisena 1968–1971, minkä jälkeen hän oli pääesikunnassa osastopäällikkönä 1971–1974 ja päämajamestarina 1974–1977. Viimeksi hän oli Sotakorkeakoulun johtajana 1977–1980 sekä Kaakkois-Suomen sotilasläänin komentajana 1980–1981.


title: Aapo Savolainen

text: Ylennykset: Vänrikki 1941, luutnantti 1942, kapteeni 1948, majuri 1958, everstiluutnantti 1965, eversti 1971, kenraalimajuri 1975, kenraaliluutnantti 1980.


title: Stojan Župljanin

text: Stojan Župljanin on Bosnian serbi, joka johti Bosnia ja Hertsegovinan alueen turvallisuuspalvelua. Župljaninista tuli myöhemmin serbijohtaja Radovan Karadzicin neuvonantaja. Kansainvälinen tuomioistuin tuomitsi Župljaninin 22 vuodeksi vankeuteen Bosnian sodan ajan tapahtumista 27. maaliskuuta 2013. Župljaninia syytettiin sotarikoksista ja rikoksista ihmisyyttä vastaan.


title: Oskari Niemi

text: Oskari Edvart (Edward) Niemi (26. lokakuuta 1886 Kangasala – 13. tammikuuta 1964 Helsinki) oli suomalainen taidemaalari.


title: Oskari Niemi

text: Niemi kävi Taideteollisen keskuskoulun 1912–1914 ja opiskeli Académie de la Grande Chaumièressa Pariisissa 1925. Hän toimi piirustuksenopettajana oppikoulussa 1918–1920. Hän oli Kansallismuseon ja muinaistieteellisen toimikunnan konservaattori 1916–1956, ja siitä vuosina 1946–1950 ylikonservaattori Alfred Nilsonin apulainen Ruotsissa. Hän on entisöinyt useiden kirkkojen maalaukset, kuten esimerkiksi Turun tuomiokirkko, Laitilan, Rymättylän, Hollolan, Hattulan, Lohjan ja Paltamon kirkot sekä Juseliuksen mausoleumi Porissa.


title: Oskari Niemi

text: Oskari Niemelle myönnettiin ylikonservaattorin arvonimi 11. tammikuuta 1957.


title: Paul Klebnikov

text: Paul Klebnikov (, 3. kesäkuuta 1963 New York – 9. heinäkuuta 2004 Moskova) oli venäläistaustainen taloustoimittaja ja kirjailija. Hän työskenteli kymmenen vuotta talouslehti Forbesissa ja julkaisi kaksi kirjaa. Ennen kuolemaansa hän työskenteli talouslehti Forbesin venäläisen version päätoimittajana. Paul Klebnikov murhattiin Moskovassa vuonna 2004.


title: Paul Klebnikov

text: Paul Klebnikov syntyi yhdysvalloissa venäläistaustaiseen emigranttiperheeseen, joka oli paennut Lokakuun vallankumouksen seurauksia Venäjältä Yhdysvaltoihin vuonna 1918. Hänen isoisoisä oli kontra-amiraali Arkadi Nebolsin, jonka tappoivat vallankumouksen aikana kapinaan nousseet matruusit. Paul Klebnikovin isoäiti Ekaterina Nebolsina johti New Yorkissa toiminutta Venäläistä lasten hyväntekeväisyysjärjestöä ja hänen isänsä Georgi Klebnikov työskenteli YK:n simultaanitulkkien osastojohtajana.


title: Paul Klebnikov

text: Vuonna 1984 Paul valmistui Kalifornian yliopistosta (Berkeley) pääaineenaan talouspolitiikka. Hän suoritti tohtorintutkinnon London School of Economics –korkeakoulussa. Vuosina 1987-88 Klebnikov luennoi Lontoon Eurooppa-instituutissa. Hän osasi englannin ja venäjän kielten lisäksi myös ranskaa ja italiaa.


title: Paul Klebnikov

text: Syyskuussa vuonna 1991 Paul Klebnikov meni naimisiin Helen ”Musa” Trainin kanssa. Pariskunta sai kolme lasta.


title: Paul Klebnikov

text: Vuonna 1989 Paul aloitti työt amerikkalaisessa finanssialaan erikoistuneessa lehdessä Forbesissa. Toimittajana Paul erikoistui kirjoittamaan erityisesti venäläisistä suuryrityksistä. Artikkeleissaan hän kirjoitti usein Neuvostoliiton jälkeisestä yksityistämisprosessista ja korruptiosta.


title: Paul Klebnikov

text: Vuonna 1996 Forbes julkaisi Paul Klebnikovin julkaiseman artikkelin, jonka otsikko oli "”Godfather of the Kremlin?”". Artikkelissaan Klebnikov kirjoitti oligarkki Boris Berezovskista ja vertasi tämän toimintaa Sisilian mafiaan. Klebnikov syytti vaikutusvaltaista oligarkkia muun muassa kiristyksistä, rahanpesusta, yhteistyöstä tshetsheenimafian kanssa ja palkkamurhien tilaamisesta. Artikkelissa Berezovskin nimi liitettiin myös vuonna 1996 tehtyyn toimittaja Vladislav Listjevin murhaan.


title: Paul Klebnikov

text: Artikkelin julkaisemisen jälkeen Paul Klebnikov sai useita tappouhkauksia ja vetäytyi kirjoitustauolle Pariisiin. Artikkelin johdosta Boris Berezovski nosti Forbesia vastaan kanteen Lontoon korkeimmassa oikeudessa joulukuussa 1996. Kanteessaan Berezovski syytti Forbesia perättömän tiedon levittämisestä ja vaati lehdeltä vahingonkorvauksia ja artikkelin poistamista. Oikeusprosessi kesti peräti kuusi vuotta, mutta vuonna 2003 annetussa päätöslauselmassa oikeus vaati Forbesia poistamaan vain Vladislav Listjevin murhaa koskevan osuuden artikkelin verkkoversiosta. Muokattu artikkeli on edelleen luettavissa Forbesin sivuilla.


title: Paul Klebnikov

text: Oikeusprosessin aikana Paul Klebnikov kirjoitti kohuartikkelinsa pohjalta kirjan "”Godfather of the Kremlin: Boris Berezovsky and the Looting of Russia”", joka tiettävästi perustuu osin presidentti Boris Jeltsinin entisen henkivartijan Aleksander Korzhakovin haastatteluihin. Vuonna 2000 julkaistussa kirjassaan Klebnikov kuvailee presidentti Boris Jeltsinin aikana toteutettua yksityistämisprosessia ”vuosisadan ryöstöksi” ja kertoo yksityiskohtaisesti Venäjän liikemiespiirien korruptiosta keskittyen erityisesti Boris Berezovskiin. Kirja sai ristiriitaisen vastaanoton. Lännessä sitä kuvattiin ”yksityiskohdiltaan rikkaaksi”, mutta Venäjällä suuri osa toimittajista kritisoi sitä väittäen sen nojautuvan liikaa turvallisuuspalvelujen entisten työntekijöiden väitteisiin. Boris Berezovskin lähipiiriin kuulunut turvallisuuspalvelu FSB:n ex-agentti Aleksandr Litvinenko syyttiki omassa "”Lubjankan rikollisryhmä”" –kirjassaan Paul Klebnikovin kirjaa ”Venäjän turvallisuuspalvelun tilaamaksi”. Alun perin englanniksi julkaistu kirja on käännetty ainakin venäjän, saksan, ranskan, puolan ja unkarin kielille.


title: Paul Klebnikov

text: Vuonna 2003 Paul Klebnikov julkaisi toisen kirjansa: "“Conversation with a Barbarian: Interviews with a Chechen Field Commander on Banditry and Islam”". Kirja perustuu tshetsheeniseparatistien johtajan Khozh-Ahmed Noukhayevin laajaan, noin 15-tuntia kestäneeseen haastatteluun. Haastattelussaan Noukhayev kuvailee käsityksiään Islamista ja tshetsheeniyhteiskunnasta. Kirjassa on myös Klebnikovin omia kommentteja.


title: Paul Klebnikov

text: Vuonna 2003 Klebnikov nimettiin talouslehti Forbesin venäläisen version ensimmäiseksi päätoimittajaksi. Koska Klebnikov vaimo ja lapset eivät halunneet muuttaa Venäjälle, Paul teki pestistä vain yhden vuoden sopimuksen. Lehdestä ehti ilmestyä vain neljä numeroa ennen kuin Klebnikov murhattiin.


title: Paul Klebnikov

text: Paul Klebnikovia ammuttiin illalla kesäkuun 9. päivänä vuonna 2004 Forbesin Moskovan toimituksen uloskäynnin edustalla. Ampuminen tapahtui ohiajaneesta VAZ-2115 –henkilöautosta, jonka sisällä oli kolme henkilöä. Neljä luotia osui Klebnikovia rintaan, vatsaan sekä päähän. Ennen kuolemaansa Klebnikov ehti kertoa, ettei tunnistanut ampujia ulkonäöltä eikä tiedä ampumisen syytä. Klebnikov vietiin ambulanssilla moskovalaiseen sairaalaan, mutta häntä ei onnistuttu pelastamaan. Klebnikovia kuljettaneessa ambulanssissa ei ollut happinaamaria ja häntä sairaalan ensiapuosastolle kuljettanut hissi meni epäkuntoon. Paul Klebnikov menehtyi sairaalan hississä.


title: Paul Klebnikov

text: Murhaa tutkineet viranomaiset totesivat tapahtuman palkkamurhaksi. Forbes kirjoitti, että murhan on täytynyt liittyä Klebnikovin työhön. Murhan motiiveista on esitetty useita eri spekulaatioita. Viranomaisten tutkimusten mukaan murhan olisi suunnitellut Tšetšenian separatistiliikkeen johtohahmoihin kuulunut Khozh-Akhmed Nukhayev ja sen olisivat toteuttaneet tšetšenialaissyntyiset Kazbek Dukuzov, Musa Vakhayev ja Fail Sadretdinov. Tutkijoiden mukaan murhan motiivina olisi ollut Klebnikovin vuonna 2003 julkaistu kirja. Dukuzovia ja Vahajevia syytettiin myös vuotta aiemmin tapahtuneesta moskovalaisliikemies Aleksei Pitshuginin murhayrityksestä.


title: Paul Klebnikov

text: Toukokuussa 2006 kaikki epäillyt kuitenkin vapautettiin oikeuden valamiehistön päätöksellä. Klebnikovin omaiset valittivat päätöksestä ja asia siirtyi Venäjän korkeimman oikeuden käsittelyyn, joka peruikin syytteiden raukeamisen. Kolmikon jäsenistä Sadretdinov tuomittiin myöhemmin yhdeksän vuoden vankeuteen erään toisen murhatapauksen johdosta. Vuonna 2007 Yhdysvaltain presidentti George W. Bush vetosi Venäjän presidentti Vladimir Putiniin tutkimusten nopeuttamiseksi. Vakhayev ja Dukuzov etsintäkuulutettiin samana vuonna kuulusteluihin, mutta heitä ei tavoitettu toimitettavaksi oikeuteen. Vähitellen oikeusprosessi hiipui.


title: Paul Klebnikov

text: Kesäkuussa 2009 Venäjän viranomaiset käynnistivät tutkimukset uudestaan. Uusien tietojen valossa Nukhayevia ei enää pidetty murhan suunnittelijana, mutta uskottiin, että hänellä oli osuutta tapahtuneeseen. Nukhayevista on voimassa kansainvälinen etsintäkuulutus.


title: Paul Klebnikov

text: Paul Klebnikovin murhalle on eri yhteyksissä esitetty useita erilaisia motiiveja. "”Kremlin kummisetä”" –kirjallaan hän tiettävästi suututti ainakin liikemies Boris Berezovskin, jonka kerrotaan olleen erittäin vihastunut kirjan ilmestyttyä. Toisaalta Klebnikov kirjoitti kirjassaan paljastuksia myös useiden muiden siihen aikaan vaikutusvaltaisten oligarkkien toimista.


title: Paul Klebnikov

text: Murhan motiiviksi on esitetty myös tshetsheeniseparatistien kostoa Klebnikovin "”Conversation with a Barbarian”" –kirjasta.


title: Paul Klebnikov

text: Yhdeksi motiiviksi on epäilty myös talouslehti Forbesin venäläisessä versiossa vuonna 2004 julkaistua "”Venäjän sata rikkainta henkilöä”" –listaa. Useat listalle päätyneet henkilöt olivat tiettävästi tyytymättömiä siitä, että Klebnikovin päätoimittama lehti paljasti heidän varallisuutensa listallaan.


title: Paul Klebnikov

text: Murhan motiiviksi on esitetty myös Klebnikovin työn alla ollutta uutta kirjaa, jossa hänen oli tarkoitus paljastaa muun muassa Tšetšeniassa tapahtuneita valtionbudjetin kavalluksia. Tätä motiivia tukisi esimerkiksi se, että Klebnikovin kirjan tietolähteenä toiminut Tšetšenian ex-pääministeri Jan Sergunin murhattiin vain pari viikkoa Klebnikovin murhan jälkeen.


title: Armas Nieminen

text: Armas Vilhelm Nieminen (7. helmikuuta 1913 Helsinki – 4. toukokuuta 1995 Tampere) oli suomalainen yhteiskuntatieteilijä ja professori. Hän oli Yhteiskunnallisen korkeakoulun (myöhempi Tampereen yliopisto) sosiaalipolitiikan professori, rehtori ja kansleri. Tutkijana hän erikoistui perhepolitiikkaan ja oli tämän alan uranuurtaja Suomessa.


title: Armas Nieminen

text: Nieminen kirjoitti ylioppilaaksi vuonna 1932, valmistui filosofian kandidaatiksi 1937 ja maisteriksi 1939 sekä väitteli tohtoriksi vuonna 1951. Hän työskenteli Väestöpoliittisen tutkimuslaitoksen tutkijana vuosina 1945–1956 ja oli Helsingin yliopiston väestötieteen dosenttina 1952–1955 sekä sosiaalipolitiikan dosenttina 1955–1960. Hän oli Yhteiskunnallisen korkeakoulun ja sen seuraajan Tampereen yliopiston sosiaalipolitiikan professori 1956–1976, rehtori 1957–1962, vararehtori 1965–1968 ja kansleri 1978–1984. Korkeakoulun muutto Helsingistä Tampereelle tapahtui Niemisen rehtorikaudella vuonna 1960. Hän kieltäytyi jatkamasta rehtorinvirassa kahden kauden jälkeen, koska hallinnolliset tehtävät veivät tuolloin hänen kaiken aikansa. Eläkkeelle jäätyään hän toimi kuitenkin vielä kaksi kautta yliopiston kanslerina. Hän oli myös Tampereen kesäyliopiston rehtori 1959–1962 ja 1966–1968.


title: Armas Nieminen

text: Nieminen kuului Heikki Wariksen ja Eino Kuusen ohella suomalaisen sosiaalipolitiikan akateemisiin ja teoreettisiin kehittelijöihin. Hänen vuonna 1955 julkaisemansa alan yleisteos "Mitä on sosiaalipolitiikka" tuli hyvin tunnetuksi. Nieminen julkaisi tutkimuksen "Suomalaisen aviorakkauden ja seksuaalisuuden historia" eläkepäivillään vuonna 1993. Hän kokosi siihen 1950-luvulla keräämäänsä aineistoa, ja se oli alkujaan tarkoitettu hänen väitöskirjansa "Taistelu sukupuolimoraalista" jatkoksi, mutta nimitys professorin virkaan ja myöhemmin rehtoriksi oli keskeyttänyt työn.


title: Armas Nieminen

text: Nieminen kuului Väestöliiton hallitukseen vuosina 1957–1962 ja valtion yhteiskuntatieteelliseen toimikuntaan 1961–1967. Hän oli Suomen kulttuurirahaston Pirkanmaan rahaston hoitokunnan puheenjohtaja 1961–1967. Nieminen oli Suomalaisen Tiedeakatemian jäsen vuodesta 1965.


title: Gravity

text: Gravity on vuonna 2013 ensi-iltansa saanut tieteiselokuva, jonka on ohjannut, käsikirjoittanut ja tuottanut Alfonso Cuarón. Elokuvan pääosissa ovat Sandra Bullock ja George Clooney, jotka näyttelevät astronautteja, jotka yrittävät selviytyä takaisin maahan avaruussukkulansa tuhouduttua. He ovat ainoat elokuvassa esiintyvät näyttelijät lukuun ottamatta ääninäyttelijöitä.


title: Gravity

text: Elokuva sai ensi-iltansa vuoden 2013 Venetsian elokuvajuhlilla, jossa se sai ylistävän vastaanoton kriitikoilta ja yleisöltä. Yhdysvalloissa "Gravityn" ensi-ilta oli 4. lokakuuta 2013 ja Suomessa 8. marraskuuta 2013.


title: Gravity

text: "Gravity" oli kansainvälinen arvostelu- ja lipputulomenestys. Elokuva tuotti maailmanlaajuisesti yli 700 miljoonaa dollaria. Elokuva voitti seitsemän Oscaria kategorioissa paras ohjaus, kuvaus, leikkaus, musiikki, äänitehosteet, äänitys ja erikoistehosteet. Elokuva palkittiin parhaan ohjauksen Golden Globella, oltuaan ehdolla myös parhaasta draamaelokuvasta, naispääosasta (Sandra Bullock) ja musiikista. "Gravity" voitti eniten palkintoja vuoden 2014 Bafta-gaalassa voittaen palkinnot muun muassa parhaasta ohjauksesta ja brittielokuvasta.


title: Gravity

text: Elokuva alkaa kuvitteelliselta avaruussukkula Explorerilta, jossa operaatio STS-157 on käynnissä. Tohtori Ryan Stone (Sandra Bullock), lahjakas lääkintäupseeri on ensimmäisellä sukkulalennollaan. Hänellä on seuranaan konkariastronautti Matt Kowalsky (George Clooney), joka taas johtaa viimeistä lentoaan ennen eläkkeelle jäämistään. Avaruuskävelyn aikana komentokeskus Houstonissa varoittaa tiimiä venäläisen ohjuksen räjähdyksestä ja sen aiheuttamasta ketjureaktiosta ja pilvestä avaruusromua. Komentokeskus keskeyttää operation. Pian yhteys komentokeskukseen katoaa, mutta astronautit jatkavat kommunikointia, siinä toivossa että maassa heitä vielä kuultaisiin.


title: Gravity

text: Avaruusromu saavuttaa Expolerin valtavalla voimalla ja irrottaa Stonen sukkulasta jättäen hänet leijumaan avaruuteen. Kowalsky huomaa pian Stonen ja he onnistuvat palaamaan sukkulan luo. He huomaavat sukkulan tuhoutuneen lähes täysin ja että koko muu miehistö on kuollut. He käyttävät rakettireppua päästäkseen Kansainväliselle avaruusasemalle, joka on vain 900 metrin päässä. Kowalsky arvioi, että heillä on 90 minuuttia aikaa ennen kuin avaruusromu saavuttaa heidät jälleen kierrettyään maapallon.


title: Gravity

text: Matkalla asemalle he keskustelevat Stonen elämästä maassa ja hänen nuoren tyttärensä kuolemasta. Saapuessaan lähemmäs Kansainvälistä avaruusasemaa he huomaavat aseman miehistön evakuoituneen aseman toisella Sojuz-avaruusaluksella ja että toinen jäljelle jääneen avaruusaluksen laskuvarjo on auennut tehden siitä käyttökelvottoman maahan paluuseen.


title: Gravity

text: Kowalsky ehdottaa, että jäljelle jäänyttä Sojuzia käytettäisiin läheiselle Kiinan avaruusasemalle Tiangongiin matkustamiseen, joka on 160 kilometrin päässä, jotta siellä olevalla aluksella voisi palata turvallisesti maahan. Vähäisellä hapella ja ilman mahdollisuutta ohjailla itseään he yrittävät tarttua Kansainväliseen avaruusasemaan, kun he lentävät vauhdilla sitä kohti. Stonen jalka sotkeutuu aukinaisen laskuvarjon vaijereihin ja hän onnistuu saamaan kiinni vaijerista, joka on Kowalskyn puvussa kiinni. Vastoin Stonen tahtoa, Kowalsky irrottaa itsensä vaijerista pelastaakseen Stonen ja irrotuksen voimasta Stone lentää kohti asemaa. Kowalskyn lentäessä pois, hän antaa ohjeita ja kannustaa Stonea radionsa kautta.


title: Gravity

text: Lähes ilman happea Stone onnistuu pääsemään ilmalukon kautta aseman sisään, mutta aluksessa syttyy tulipalo ja hän joutuu pakenemaan Sojuziin. Kun hän yrittää irrottaa kapselin asemasta, hän huomaa laskuvarjon vaijereiden estävän Sojuzia irtoamasta. Hän joutuu menemään avaruuskävelylle irrottamaan kaapelit juuri ennen kuin avaruusromupilvi tuhoaa aseman täysin. Stone yrittää laukaista Sojuzin kohtia Tiangongia, mutta huomaa, että aluksessa ei ole polttoainetta. Hän kuulee radion kautta maasta ääniä ja kuulee vauvan äänen radiosta. Epätoivoisena Stone sulkee hapen virtauksen tehdäkseen kivuttoman itsemurhan. Juuri kun hän menettää tajuntansa Kowalsky ilmestyy aluksen ulkopuolelle ja tulee alukseen sisään. Hän haukkuu Stonea luovutuksesta ja kannustaa Stonea käyttämään Sojuzin pehmeän laskun raketteja päästäkseen kohti Tiangongia. Stone havahtuu hereille ja huomaa Kowalskyn olleen vain hänen mielikuvitustaan, mutta päättää vielä yrittää pelastautua. Hän avaa happisäiliöt ja käyttää laskeutumisraketteja päästäkseen Tiangongin suuntaan.


title: Gravity

text:
Kykenemättä telakoitumaan Sojuzilla asemalle, Stone irrottaa itsensä kapselista räjäytyksellä ja käyttää palosammutinta päästäkseen kohti Tiangongia. Avaruusromu saavuttaa Stonen jälleen ja Tiangong alkaa pyöriä. Stone onnistuu pääsemään Shenzhou-kapseliin juuri ennen kuin Tiangong hajoaa. Kapselin saapuessa maan ilmakehään hän kuulee komentokeskuksen ääniä kapselin radiosta. Kapseli laskeutuu järveen ja tulipalo kapselin sisällä pakottaa hänet poistumaan välittömästi kapselista. Oven avauduttua vesi ryöppyy sisälle kapseliin upottaen sen. Veden alla Stonen on riisuttava painava avaruuspukunsa päästäkseen pintaan ja hän ui rantaan. Hän ottaa ensimmäiset heikot askeleensa Maan täydessä painovoimassa.
Universal Pictures kehitteli elokuvaa vuosia, mutta lopulta se siirtyi Warner Bros. -yhtiölle. "Gravityn" ohjannut Alfonso Cuarón käsikirjoitti elokuvan poikansa Jonásin kanssa ja tuotti elokuvan yhdessä muun muassa "Harry Potter" -elokuvasarjan tuottaneen David Heymanin kanssa. Cuarón myös leikkasi elokuvan Mark Sangerin kanssa. Viidesti Oscar-ehdokkaana ollut Emmanuel Lubezki kuvasi elokuvan.


title: Gravity

text: Helmikuussa 2010 naispääosan roolia tarjottiin Angelina Jolielle, mutta hän kieltäytyi siitä, koska tuotantoyhtiö ei halunnut maksaa hänelle 20 miljoonaa dollaria. Jolie oli saanut kahdesta edellisestä elokuvastaan "The Tourist" ja "Salt" kummastakin noin 20 miljoonaa dollaria. Jolie halusi myös keskittyä ohjaamaan elokuvaansa "In the Land of Blood and Honey". Maaliskuussa Robert Downey Jr. povattiin miespääosaan. Vuonna 2010 Marion Cotillardia koekuvattiin naispääosaan. Elokuussa 2010 myös Scarlett Johanssonia ja Blake Livelya harkittiin naispääosaan. Syyskuussa ohjaaja Alfonso Cuarón sai Warner Bros. -yhtiöltä erikoisluvan tarjota roolia Natalie Portmanille ilman koekuvausta. Portman kieltäytyi roolista vedoten aikatauluongelmiin ja Warner Bros. tarjosi roolia Sandra Bullockille. Joulukuussa Bullock valittiin naispääosaan ja George Clooney miespääosaan korvaten Downeyn.


title: Gravity

text: "Gravityn" tuotantobudjetti oli 100 miljoonaa dollaria ja se kuvattiin digitaalisesti. Viralliset kuvaukset alkoivat Lontoossa toukokuussa 2011. Ohjaaja Cuarón varmisti, että vaikka elokuvan ensimmäissä trailerissa avaruudessa on kuuluvia räjähdyksiä niin itse elokuvassa niitä ei ole: ”Trailerissa on kuuluvia räjähdyksiä, vaikka kuten tiedämme avaruudessa ei ole ääntä. Itse elokuvassa niitä ei ole.”


title: Gravity

text: "Gravity" rikkoi parhaan lokakuun ja syksyn avauksen ennätyksen tuottaen Yhdysvalloissa ensimmäisenä viikonloppunaan yli 55 miljoonaa dollaria. Elokuva tuotti maailmanlaajuisesti yli 700 miljoonaa dollaria helmikuuhun 2014 mennessä.


title: Gravity

text: "Gravity" sai ensi-iltansa avatessaan vuoden 2013 Venetsian elokuvajuhlat, jossa se sai ylistäviä arvosteluita kriitikoilta ja yleisöltä. Erityisesti kehuttiin elokuvan näyttelijätyötä, Alfonso Cuarónin ohjausta, käsikirjoitusta, Emmanuel Lubezkin kuvausta, erikoistehosteita, 3D:n käyttöä ja Steven Pricen säveltämää musiikkia. Myös elokuvaohjaaja James Cameron ylistää elokuvaa ja hän sanoi sen olevan paras avaruuselokuva koskaan. Elokuvaohjaaja Guillermo Del Toro sanoi elokuvan olevan täysin tajunnanräjäyttävä. Rotten Tomatoes -sivuston mukaan 304 arvostelun perusteella laskettuna kriitikoiden arvosteluista 97 prosenttia oli positiivisia.


title: The Monuments Men

text: The Monuments Men on vuonna 2014 ensi-iltansa saanut yhdysvaltalais-saksalainen sotadraamaelokuva, jonka on ohjannut George Clooney. Elokuva perustuu Robert M. Edselin samannimiseen romaaniin, jossa ryhmä taidehistorioitsijoita kokoaa yhteen natsien varastamia arvokkaita taideteoksia ennen kuin Adolf Hitler tuhoaa ne. Clooney on myös tuottanut ja käsikirjoittanut elokuvan yhdessä Grant Heslovin kanssa ja näyttelee pääosaa yhdessä Matt Damonin ja Bill Murrayn kanssa.


title: The Monuments Men

text: Elokuvan ensi-ilta oli Yhdysvalloissa 7. helmikuuta 2014. Suomessa ensi-ilta oli 28. helmikuuta 2014.


title: Grant Heslov

text: Grant Heslov (s. 15. toukokuuta 1963 Los Angeles, Kalifornia) on yhdysvaltalainen näyttelijä, elokuvatuottaja, käsikirjoittaja ja ohjaaja. Hänet tunnetaan parhaiten elokuvan "Argo" tuottajana, josta hänet palkittiin parhaan elokuvan Oscarilla vuonna 2013.


title: Grant Heslov

text: Hän on näytellyt muun muassa elokuvissa "Tosi valheita", "Dante's Peak", "Valtion vihollinen", "Skorpionikuningas" ja "Good Night, and Good Luck.". Hän sai Oscar-ehdokkuuden tuottajana elokuvasta "Good Night, and Good Luck." ja oli myös ehdolla George Clooneyn kanssa parhaasta alkuperäisestä käsikirjoituksesta. Hän ohjasi elokuvan "Vuohia tuijottavat miehet" vuonna 2009. Hän on tuottaja ja käsikirjoittaja yhdessä George Clooneyn kanssa vuoden 2013 elokuvassa "The Monuments Men".


title: Captain Phillips

text: Captain Phillips on vuonna 2013 ensi-iltansa saanut yhdysvaltalainen toimintaelokuva. Tositapahtumiin perustuva elokuva kertoo kapteeni Richard Phillipsistä, joka joutui panttivangiksi vuonna 2009. Elokuvan on ohjannut Paul Greengrass ja käsikirjoittanut Billy Ray. Phillipsiä elokuvassa näyttelee Oscar-palkittu Tom Hanks ja Abduwali Musea näyttelee Barkhad Abdi.


title: Captain Phillips

text: Elokuvan ensi-ilta oli Yhdysvalloissa 11. lokakuuta 2013 ja Suomessa 18. lokakuuta 2013.


title: Captain Phillips

text: Elokuva sai kuusi Oscar-ehdokkuutta muun muassa kategorioissa paras elokuva, miessivuosa (Barkhad Abdi) ja sovitettu käsikirjoitus. Elokuva sai myös neljä Golden Globe -ehdokkuutta kategorioissa: paras draamaelokuva, ohjaus, miespääosa draamaelokuvassa (Tom Hanks) ja miessivuosa (Barkhad Abdi). Elokuva sai yhdeksän BAFTA-ehdokkuutta ja voittaen parhaasta miessivuosasta (Barkhad Abdi).


title: Captain Phillips

text: "Captain Phillips" sai ensi-iltansa vuoden 2013 New Yorkin elokuvajuhlilla. Elokuva sai yleisesti positiivisen vastaanoton ja erityisesti kehuttiin elokuvan ohjausta, käsikirjoitusta, kuvausta ja Tom Hanksin ja Barkhad Abdin näyttelijätyötä. Monet kriitikot kutsuivat elokuvaa Hanksin todelliseksi paluuksi ja hänen parhaaksi elokuvakseen sitten elokuvan "Cast Away – tuuliajolla" (2000). Rotten Tomatoes -sivuston mukaan kriitikoiden arvosteluista 95% oli positiivisia perustuen 220 arvosteluun.


title: Gerald V. Kuss

text: Gerald V. Kuss (1920 Navan, Irlanti – 8. kesäkuuta 1969) oli irlantilainen matkailija ja pakinoitsija. Hänen huumorinsa tyyli oli ajalleen tyypillistä, mutta suomalaiseen sieluun hänen kirjansa sattuivat lempeän satiirin kera.


title: Gerald V. Kuss

text: Kuss oli kertomansa mukaan ollut Suomessa talvisodan aikana ja hän oli jopa joutunut pakenemaan Liinahamariin asti väistellessään sotilasosastoja. Hän kertoo tavanneensa elämänsä ensimmäisen suomalaisen vuonna 1939 ja siitä lähtien heidän elämäntavalleen hyväntahtoisesti nauraneensa. Kuss matkusteli myös muun muassa Espanjan Kataloniassa ja Pohjoismaissa. Hän osasi käyttää sekä ruotsia että suomen kieltä, mistä oli hänelle paljon iloa matkoillaan. Häntä on kutsuttu myös suomineuvokseksi ja Dublinin hulluksi.


title: Nordmalingin kirkko

text: Nordmalingin kirkko () on Ruotsissa Nordmalingin kunnassa sijaitseva kirkkorakennus. Se on yksi Luulajan hiippakunnan viidestä vanhimmasta keskiaikaisesta kirkosta. Nordmalingissa on ollut kirkko jo vuonna 1480, mutta silloin se oli katolinen. Ensimmäinen luterilainen pappi saapui Kustaa Vaasan käskystä vuonna 1533.


title: Nordmalingin kirkko

text: Kirkko on muodoltaan yksilaivainen ja sen harmaakivestä tehdyt slammatut seinät ovat 1,7 metriä paksut. Asehuone ja sakaristo on rakennettu jälkikäteen. Kirkon katto paloi vuonna 1658 ja venäläiset poltivat pappilan 1721, jolloin kirkko säästyi, mutta oli käytössä hevostallina.


title: Amagi-luokka

text: Amagi-luokka oli keisarillisen Japanin laivaston neljän aluksen muodostama taisteluristeilijäluokka. Alusten rakennustyöt keskeytettiin, ja lopulta kolme keskeneräistä alusta romutettiin "Akagin" valmistuessa vuonna 1927 lentotukialuksena. Alusluokka oli pidennetty versio taistelulaiva "Tosasta", mutta samalla alusten panssarointia kevennettiin ohentamalla panssarivyötä ja -kantta. Alusten apuaseet oli myös sijoitettu uudelleen.


title: Luettelo Yhdysvaltain presidenttien ulkomaanmatkoista

text: Tämä on luettelo Yhdysvaltain presidenttien ulkomaanmatkoista. Luetteloon sisältyvät sekä yksityis- ja lomamatkat että viralliset valtiovierailut. Luettelossa ovat vain ulkomaanmatkat, jotka presidentit ovat tehneet virkakautensa aikana.


text: Luettelossa ei ole mahdollisen Yhdysvaltain varapresidenttinä olon aikaisia, eikä presidenttikauden jälkeisiä matkoja.


text: Luettelo on jaettu neljään eri artikkeliin, jotka ovat osa tätä pääartikkelia. Jotkut presidentit lopettivat toimikautensa seuraavan vuosikymmenen puolella, mikäli vaalivuosi osui juuri sille vuodelle. Heidät mainitaan sivujen alussa mikäli he ovat kyseisessä luettelossa.


text: Ensimmäinen Yhdysvaltain presidentti joka teki ulkomaanmatkan oli Theodore Roosevelt, hän vieraili Panaman kanavan rakennustyömaalla vuonna 1909. Yhdysvaltain presidenttien vierailut ovat suuntautunet alkuvuosina pääasiassa vain Keski- ja Etelä-Amerikan valtioihin sekä Karibian saarille. Woodrow Wilson oli ensimmäinen presidentti joka vieraili Euroopassa. Franklin D. Roosevelt oli ensimmäinen Aasiassa vierailut presidentti. Jimmy Carter oli ensimmäinen presidentti, joka teki valtiovierailun Saharan eteläpuoliseen Afrkkaan.


text: Suomen matkoista on oma artikkeli, joka on myös alla olevassa luettelossa. Ensimmäinen Suomessa virkakautensa aikana vierailut presidentti oli Gerald Ford joka kävi Helsingissä Etykin kokouksen aikana.


title: Chikuma (1911)

text: Chikuma () oli keisarillisen Japanin laivaston toukokuussa 1911 valmistunut Chikuma-luokan panssarikansiristeilijä.


title: Chikuma (1911)

text: Alus tilattiin Sasebon laivastontelakalta osana vuoden 1907 hankintoja. Sen köli laskettiin 1. huhtikuuta 1909, ja alus laskettiin vesille 1. huhtikuuta 1911. Se valmistui 17. toukokuuta 1912.


title: Chikuma (1911)

text: Alus poistettiin alusluettelosta 1. huhtikuuta 1931. Hylky nimettiin "Hai Kan No. 3":ksi


title: Eino Nieminen (kielitieteilijä)

text: Eino Vilho Kalervo Nieminen (23. toukokuuta 1891 Helsinki – 24. toukokuuta 1962 Helsinki) oli suomalainen kielitieteilijä ja professori. Hän oli Helsingin yliopistossa puolalaisen ja balttilaisen filologian ylimääräinen professori 1939–1952 ja slaavilaisen filologian professori 1952–1961.


title: Tone (täsmennyssivu)

text: Tone voi tarkoittaa seuraavia:


title: Nigritia

text: Nigritia (”mustien maa”) on 1960-luvun lähteessä käytetty merkitsemään Saharan eteläpuolista Afrikkaa. Antiikin maantieteilijä Strabo käytti sanaa teoksissaan viittaamaan erääseen Länsi-Saharan berberiheimoon. Arabikirjailija Leo Africanus (n. 1494 – n. 1554) taas alkoi käyttää Nigritia-nimitystä keskiaikaisesta Sudanista.


title: Yleisurheilun sisäratojen Suomen-mestaruuskilpailut 1981

text: Yleisurheilun sisäratojen Suomen-mestaruuskilpailut järjestettiin vuonna 1981 Heinolassa Vierumäellä 7.-8. helmikuuta. Kilpailut olivat avoimet eli myös ulkomaiset urheilijat saivat osallistua. Moniotteluiden mestaruuksista kilpailtiin Turussa 31. tammikuuta-1. helmikuuta.


text: Sisäratojen SE-tuloksiin ylsivät Tapani Haapakoski seiväshypyssä, Helena Heikkinen 1 500 metrin juoksussa ja Tuula Kivi kuulantyönnössä.


title: Sissipuutarhurit

text: Sissipuutarhurit on Ylen tv-ohjelma.


title: Sissipuutarhurit

text: Sissipuutarhureissa talkooväki yhdessä agitaattori Minna Kivelän kanssa kohentaa yhteistä ympäristöä. Puistojen ja pihojen häpeäpilkut saavat kyytiä ja pihamaat vallataan yhteiseen käyttöön. Sissipuutarhurit esitettiin Yle TV2:ssa ensimmäisen kerran kesäkaudella 2012. Kesäkaudella 2013 nähdään sarjan toinen tuotantokausi.


title: Bernhard von Bülow

text: Bernhard Heinrich Karl Martin von Bülow (3. toukokuuta 1849 Klein-Flottbeck, Holstein – 28. lokakuuta 1929 Rooma) oli Saksan valtakunnankansleri vuosina 1900–1909. Hän sai ruhtinaan (saks. "Fürst") arvon vuonna 1905. Vuosina 1897–1900 von Bülow toimi Auswärtiges Amtin (ulkoministeriön) valtiosihteerinä. Vuosina 1914–1915 Bülow oli Saksan Italian suurlähettiläs.


title: Bernhard von Bülow

text: Von Bülow syntyi Holsteinissa Klein-Flottbeckissa. Se on nykyisin osa Altonaa, joka on Hampurin kaupunginosa. Hänen isänsä oli Bernhard Ernst von Bülow, joka urallaan palveli virkamiehenä sekä Tanskassa että Saksassa. Bernhard von Bülowin veli oli kenraalimajuri Karl Ulrich von Bülow, joka toimi ratsuväenkomentajana ensimmäisessä maailmansodassa ja osallistui Liègen taisteluun elokuussa 1914.


title: Bernhard von Bülow

text: Bülowin isä puhui ranskaa ja äiti englantia, joka ei ollut kovinkaan epätavallista Hampurissa tuohon aikaan. Vuonna 1856 Bülowin isä lähetettiin Frankfurtiin Saksan liiton liittopäiville edustamaan Holsteinia ja Lauenburgia samaan aikaan kun Otto von Bismarck oli siellä edustamassa Preussia. Bernhard von Bülowista tuli Bismarckin pojan Herbertin leikkikaveri. Rumpenheimin linnassa hän tutustui myös prinsessa Alexandraan, josta myöhemmin tuli Britannian kuningatar. Bülowin ollessa 13-vuotias perhe muutti Neustrelitziin, koska hänen isästään tuli Mecklenburgin suurherttuan pääministeri. Siellä hän opiskeli Frankfortin lukiossa, josta jatkoi yliopistoihin Lausannessa, Leipzigissä ja Berliinissä.


title: Bernhard von Bülow

text: Von Bülow liittyi vapaaehtoisena Saksan–Ranskan sotaan ja hän palveli korpraalina kuningas Hussarin rykmentissä. Joulukuussa 1870 joukko-osasto taisteli lähellä Amiensia ja von Bülow kertoi myöhemmin tappaneensa ranskalaisen kiväärimiehen sapelillaan. Bülow ylennettiin luutnantiksi ja häntä pyydettiin jatkamaan armeijassa sodan jälkeenkin, mutta hän kieltäytyi. Hän sai lakiopintonsa valmiiksi Greifswaldin yliopistossa vuonna 1872. Sen jälkeen hän työskenteli ensin virkamiehenä Preussin osavaltiossa ja sitten jatkoi diplomaattiuralle.


title: Bernhard von Bülow

text: Vuonna 1873 Bülowin isästä tuli Saksan hallituksen ulkoasioiden valtiosihteeri, joka työskenteli valtakunnankansleri Bismarckin alaisuudessa. Samalla nuorempi Bülow aloitti diplomaattiuran. Ensimmäiset lyhyet kiinnitykset olivat Roomaan, Pietariin, Wieniin ja sitten Ateenaan. Vuonna 1876 hänet nimitettiin attaseaksi Pariisiin. Vuonna 1878 Bülow osallistui sihteerinä Berliinin kongressiiin. Vuonna 1880 hänestä tuli lähetystön toinen sihteeri.


title: Bernhard von Bülow

text: Vuonna 1884 Bülow toivoi saavansa siirron Lontooseen, mutta sen sijaan hänestä tuli Pietarin lähetystön ensimmäinen sihteeri. Matkalla uudelle komentopaikalleen hän vieraili pari päivää Varzinissa Bismarckin perheen luona. Bismarck selitti, että hän piti suhteita Venäjään tärkeämpinä kuin suhteita Britanniaan, josta syystä hän lähetti Bülowin Pietariin. Bismarck itse kertoi olleensa vaikuttunut Bülowin tyynen rauhallisesta käyttäytymisestä tämän tapaamisen aikana. Venäjällä hän toimi "chargé d'affairesina" (asiainhoitajana). Vuonna 1887 Bülow toivoi, että tuleva aseellinen konflikti voisi mahdollistaa puolalaisten häätämisen Saksan valtakunnan puolalaisalueilta. Bülow valitti Ulkoministeriöön säännöllisesti esimiehestään suurlähettiläs Schweinitzista. Schweinitz oli kuitenkin pidetty henkilö ja valituksistaan Bülow sai häirikön maineen. Bülow pyrki myös saamaan Chlodwig zu Hohenlohe-Schillingsfürstin pois Pariisin suurlähettilään virasta, jotta hän itse tulisi nimitetyksi tilalle.


title: Bernhard von Bülow

text:
9. tammikuuta 1886 yhä asuessaan Pietarissa, Bülow avioitui Maria Beccadelli di Bolognan (arvonimiltään Marchesa di Altavilla ja Principessa di Camporeale) kanssa, jonka ensimmäinen avioliitto kreivi Karl von Dönhoffin kanssa oli päättynyt eroon. Vatikaani oli mitätöinyt liiton vuonna 1884. Prinsessa oli arvostettu pianisti ja Franz Lisztin oppilas. Hän oli Italian pääministerin Marco Minghettin tytärpuoli ja hänen äitinsä oli Rooman seurapiireissä korkealle arvostettu Donna Laura Minghetti (omaa sukua Acton). Maria oli ollut naimisissa 16 vuotta ja hänellä oli kolme lasta. Bülowilla oli aiemmin ollut useita naissuhteita, mutta avioliiton tarkoituksena oli edistää hänen uraansa. Vuonna 1888 hänelle tarjottiin virkaa Washingtonissa tai Bukarestissa. Bülow valitsi Bukarestin, koska Maria ei halunnut matkustaa Amerikkaan ja jättää perhettään. Seuraavat viisi vuotta Bülow yritti saada asemapaikakseen Rooman, jossa hänen vaimollaan oli hyvät verkostot. Kuningas Humbert taivuteltiin kirjoittamaan kuningas Vilhelmille suosittelukirje, jossa hän ilmaisi olevansa tyytyväinen jos Bülow valittaisiin Rooman suurlähettilääksi. Näin tapahtuikin vuonna 1893.
21. kesäkuuta 1897 Bülow vastaanotti sähkeen, jossa häntä pyydettiin matkustamaan Kieliin tapaamaan Vilhelmiä. Matkalla hän pysähtyi Frankfurtissa vaihtamaan junaa ja keskustelemaan Philip zu Eulenburgin kanssa. Eulenburg selitti, että Vilhelm halusi uuden ulkoasian valtiosihteerin ja halusi Bülowin ottavan viran vastaan, joka oli sama jossa hänen isänsä oli aiemmin ollut. Eulenburg opasti myös kuinka parhaiten käsitellä Vilhelmiä: keisari piti mairittelusta ja vihasi vastaan väittämistä. Bülow keskusteli aluksi Friedrich von Holsteinin kanssa, joka kertoi että vaikka hän mieluiten näki virassa sen nykyisen haltijan Adolf Marschall von Biebersteinin, Vilhelm oli päättänyt korvata hänet ja paras korvaaja olisi von Bülow. Samalla Holstein itse toivoi suurlähettilään virkaa. Valtakunnankansleri Hohenlohe, joka tunsi itsensä jo vanhaksi, halusi Bülowin ottavan viran. Hän näki Bülowin omana seuraajanaan. Bülow vaati Hohenlohea pysymään virassaan niin kauan kuin mahdollista.


title: Bernhard von Bülow

text: 26. kesäkuuta 1897 Bülow saapui Kieliin ja tapasi keisari Vilhelmin. Vilhelm kertoi, että uuden valtiosihteerin eräs päätehtävistä olisi varustaa maailmanluokan laivasto, joka kykenisi kukistamaan britit ilman joutumista sotaan. Bülow pyysi aikaa päätökselleen ja 3. elokuuta suostui virkaan. Miehet solmivat hyvän työsuhteen. Toisin kuin jotkut edeltäjistään, Bülow ei vastustanut koskaan Vilhelmiä vaan myötäili keisaria. Bülow käytti hyväkseen Vilhelmin huonoa muistia ja jatkuvia mielipiteenvaihdoksia toimien lähinnä omien mieltymystensä eikä Vilhelmin käskyjen mukaan.


title: Bernhard von Bülow

text: Ulkoasian valtiosihteeri oli aiemmin Bismarckin aikana toiminut valtakunnankanslerin käskyläisenä, mutta nyt toimenkuva muuttui. Hohenlohe antoi Bülowin hoitaa ulkopoliittiset asiat yhdessä neuvonantajansa Holsteinin kanssa. Vilhelm keskusteli valtion asioista joka aamu Bülowin kanssa, sen sijaan valtakunnankansleria hän tapasi harvoin.


title: Bernhard von Bülow

text: Bülowilla oli myös paikka Preussin hallituksessa. Vaikka Vilhelm oli koko keisarikunnan johtaja, hän oli myös Preussin kuningas. Preussin ulkoministerinä Bülow oli pääosin vastuussa Vilhelmin kannattamasta "Weltpolitikista", joka tähtäsi siirtokuntien laajentumiseen. Hän toivotettiin tervetulleeksi ulkoministeriöön, sillä hän oli ensimmäinen ammattidiplomaatti ministeriössä sitten Bismarckin eron vuonna 1890. Bülow arkaili ottaa virkaa vastaan mikäli Holstein pysyisi ensimmäisenä kanslerina, sillä Holstein oli käytännössä ollut merkittävässä valta-asemassa aiempina vuosina. Holsteinia (lempinimeltään "labyrintin hirviö") pidettiin kuitenkin korvaamattomana työkokemuksensa, juonittelutaitojensa ja ilmiömäisen valtiota koskevien asioiden muistinsa ansiosta. Eulenburg oli neuvonut Bülowia luomaan hyvät suhteet Holsteiniin ja nämä kaksi onnistuivatkin työskentelemään yhdessä. Vuonna 1899 Bülow sai päätökseen neuvottelut, joiden ansiosta Karoliinien saaristo siirtyi Saksalle. Bülow ylennettiin kreiviksi.


title: Bernhard von Bülow

text: Lokakuussa 1900 Bülow kutsuttiin Vilhelmin metsästysmajalle Hubertsstockiin. Siellä keisari pyysi Bülowia valtakunnankansleriksi ja Preussin pääministeriksi. Bülow epäili josko hän olisi paras mies tehtävään; Vilhelm myönsi, että henkilökohtaisesti hän piti enemmän Eulenburgista, mutta epäili ettei tämä ole kykenevä tehtäviin. 16. lokakuuta miehet tapasivat uudelleen Homburgissa. Vilhelm kertoi, että Hohenlohe ei enää halunnut jatkaa valtakunnankanslerina. Tällä kertaa Bülow suostui tehtävään. Valtiosihteerin paikkaa tarjottiin ensin Holsteinille, joka kieltäytyi. Virka annettiin paroni Oswald von Richthofenille, joka oli työskennellyt Bülowin alaisena. Hänelle tehtiin selväksi, että tehtävän luonne palautuisi samaan kanslerin alaiseen rooliin, jota se oli ollut Bismarckin aikana. Holstein pysyi tärkeänä ulkopoliittisten asioiden neuvonantajana.


title: Bernhard von Bülow

text: Bülowin tiivis, hyvä suhde keisariin jatkui kanslerikaudella. Hän tapasi kansliassa Vilhelmin joka aamu aina kun keisari oli Berliinissä. Hänen määrätietoisuutensa Vilhelmin suosiossa pysymiseen oli huomionarvoista, jopa henkilöille jotka olivat tottuneet keisarin tapoihin. Vilhelmin taloudenhoitaja kertoi: "Kun hän vahingossa esitti keisarille vastakkaisen mielipiteen, hän pysyi hetken hiljaa ja sanoi täysin päinvastaista aloittaen 'kuten Teidän Ylhäisyytenne niin viisaasti mainitsi'.". Hän luopui tupakasta, oluesta, kahvista ja likööristä ja voimisteli 35 minuuttia joka aamu ja saattoi hyvällä säällä ratsastaa läpi Tiegartenin. Sunnuntaisin hänellä oli tapana tehdä pitkiä kävelyretkiä metsässä. Vuonna 1905 hän johti vanhaa husaarirykmenttiään Vilhelmin kunniaksi järjestetyssä paraatissa ja hänet ylennettiin kenraalimajuriksi. Vilhelm kertoi Eulenburgille vuonna 1901: "Koska minulla on Bülow, voin nukkua yöni rauhassa."


title: Bernhard von Bülow

text: Bülowin ensimmäinen merkittävä toimi valtakunnankanslerina oli Saksan imperialismin Kiinassa puolustaminen Saksan valtiopäiville. Bülow puolusti usein Saksan ulkopolitiikkaa ennen parlamenttia ja joutui peittelemään useasti Vilhelm II:n möhläyksiä.


title: Bernhard von Bülow

text: Vuonna 1903 Edvard VII vieraili Pariisissa. Ranska ja Britannia olivat olleet pitkään vihamiehiä, mutta Edvard halusi parantaa brittien suosiota Ranskassa kiertämällä maata henkilökohtaisesti. Presidentti Émile Loubet kutsuttiin vastavierailulle Lontooseen heinäkuussa. Saksassa tärkeimmät ministerit arvelivat, että tästä uudesta ystävyydestä tuskin seuraa mitään konkreettista, mutta Ranskan Lontoon suurlähettiläs Paul Cambon ja Iso-Britannian ulkoasiansihteeri markiisi Henry Petty-Fitzmaurice aloittivat vakavat neuvottelut virallisesta liittoumasta. Yhtenä osana erimielisyyksien selvittelyä Ranska suostui siihen, että se ei puutu Britannian hallintaan Egyptissä mikäli Britannia tuki Ranskan vaatimuksia Marokosta. 24. maaliskuuta 1904 Ranska virallisesti informoi Saksan suurlähettilästä uudesta anglo-ranskalaisesta konventista. Ruhtinas Radolin, suurlähettiläs, vastasi, että hän piti sopimusta puolueettomana ja oikeutettuna. Saksan lehdistö kirjoitti, että Marokko-sopimus ei vaarantanut Saksan intressejä ja Ranskan väliintulo olojen rauhoittamiseksi saattaisi edistää Saksan kauppaa. Bülow vakuutti Britannia suurlähettiläälle, että hän on mielissään nähdessään Ranskan ja Britannian sopivan erimielisyytensä. Hän kertoi valtiopäiville, että Saksa ei vastusta sopimusta ja hän ei ole huolissaan Saksan intresseistä Marokossa.


title: Bernhard von Bülow

text: Holsteinilla oli asiasta erilainen näkemys. Marokon miehitys määriteltiin vuoden 1880 Madridin rauhansopimuksen perusteella. Sopimusosapuolia olivat Saksa, Britannia, Ranska, Italia ja Espanja. Holstein väitti, että Saksa oli sivuutettu neuvotteluissa ja Marokko oli maa, jossa Saksan vaikutus ja kauppa olivat lisääntymässä. Nämä tulisivat kärsimään Ranskan hallinnon alla. Aiemmin hän oli tyrmännyt kaikki mahdolliset sopimukset Ranskan ja Britannian välillä. Nyt Ranska tarjosi sotilasapua Marokolle saadakseen maahan järjestyksen.


title: Bernhard von Bülow

text: Bülow vastasi kannattavansa itsenäistä Marokkoa ja rohkaisi Yhdysvaltoja sekaantumaan asiaan ja uhkaamaan Ranskaa sodalla mikäli Ranska miehittäisi maan. Hän oli nyt vakuuttunut, että uusi ystävällisyys Ranskan ja Britannian välillä oli uhka Saksalle.


title: Bernhard von Bülow

text: Ranska oli huonosti valmistautunut sotaan Saksaa vastaan. Mahdollinen liittolainen Venäjä oli kärsinyt äskettäin tappioita Kauko-Idässä. Britannian voima piili laivastossa enemminkin kuin minkäänlaisessa hyökkäykseen pystyvässä armeijassa ja sota Euroopassa oli Ranskan puolelta paljon enemmän kuin konventissa sovitut asiat. Huolimatta mahdollisesta salamurhariskistä, Bülow suostutteli Vilhelmin vierailemaan vuonna 1905 Tangierissa, jossa hän piti Marokon itsenäisyyttä puolustavan puheen. Samaan aikaan hänen läsnäolonsa osoitti Saksan halun säilyttää oma vaikutusvaltansa maassa.


title: Bernhard von Bülow

text: Tilanne oli vaihtunut siirtomaavaatimuksista mahdolliseksi kansainväliseksi selkkaukseksi. Saksan sotilaallinen läsnäolo tai laivastoasema Marokossa uhkaisi lähellä olevaa Britannian laivastoasemaa Gibraltarilla tai tärkeitä kauppareittejä koko Välimerellä. Britannian kuningas Edvard tuki vaikeuksissa olevaa Ranskan ulkoministeriä Théophile Delcasséa. Britannia jatkoi yhä määrätietoisemmin liittoaan Ranskan kanssa. Merivoimien komentaja, Sir John Fisher, ehdotti, että nyt oli loistava hetki vallata kokematon Saksan laivasto ennen kuin se kasvaisi liian suureksi. 3. kesäkuuta Marokon sulttaani Abd al-Aziz, Saksan kehotuksesta, torjui Ranskan tarjouksen avunannosta ja kutsui kansainvälisen konferenssin keskustelemaan maan tulevaisuudesta. 6. kesäkuuta 1905 Ranskan hallitus kokoontui keskustelemaan asemastaan. Delcassé ei saanut kannatusta ajatuksilleen ja erosi. Uutinen kiiri Berliiniin: seuraavana aamuna Vilhelm vieraili Bülowin luona ja ylensi hänet ruhtinaaksi ("fürst"). Tapaus sattui samoihin aikoihin kruununprinssin häiden kanssa ja vertautui Bismarckin ylentämiseen ruhtinaaksi Versaillesin peilihuoneessa.


title: Bernhard von Bülow

text: Saksa jatkoi painostustaan konferenssin järjestämiseksi ja uusia myönnytyksiä Ranskalta. Bülow antoi tarkkoja ohjeita Radolinille ja puhui myös Ranskan Berliinin suurlähettiläälle. Vaikutus oli päinvastainen kuin oli haluttu: se teki Ranskan pääministeri Maurice Rouvierille yhä vaikeammaksi olla antamatta lisävaatimuksia. Algecirasin konferenssi alkoi 16. tammikuuta 1906 Algecirasin kaupungintalolla. Konferenssin aikana brittilaivaston 20 taistelulaivaa risteilyaluksineen ja hävittäjineen vieraili Algecirasissa ja kaikki delegaatit kutsuttiin laivalle.


title: Bernhard von Bülow

text: Konferenssi sujui huonosti Saksan kannalta. Sen ehdotukset hävisivät äänestyksessä 10-3. Holstein halusi uhata Ranskaa sodalla, mutta Bülow pidätteli häntä ja Holsteinia kiellettiin enää sotkeutumasta asioihin. Huhtikuussa konferenssissa ei ollut näkyvissä Saksan kannalta positiivista lopputulemaa ja Bülow poistui paikalta nopeasti. Päätettiin, että Ranska ja Espanja yhdessä auttaisivat Marokon poliisivoimia ja sveitsiläinen komisario toimisi joukkojen johtajana. Ranska valvoisi Marokon-Algerian rajaa. Presidentti Theodore Roosevelt onnitteli Vilhelmiä menestyksellisestä lopputuloksesta.


title: Bernhard von Bülow

text: Lopputulema ei miellyttänyt saksalaisia. Lehdistö ja valtiopäivät esittivät vastalauseensa. 5. huhtikuuta 1906 Bülow puolusteli lopputulosta ennen valtiopäivien istuntoa. Kiihkeän keskustelun aikana hän lyhistyi maahan ja jouduttiin kantamaan ulos. Aluksi pelättiin hänen saaneen kuolettavan sydäninfarktin. Britannian parlamentin ylähuoneessa lordi Fritzmaurice vertasi tapahtumaa William Pittin kuolemaan. Se oli kohteliaisuus, jota saksalaiset arvostivat. Kuitenkin pelko infarktista oli turha, sillä pyörtyminen johtui liiallisesta työnteosta ja influenssasta. Kuukauden levon jälkeen valtakunnankansleri palasi töihin.


title: Bernhard von Bülow

text: Valtiosihteeri Richthofen oli kuollut hetkeä ennen konferenssia ja hänen tilalleen valittiin Heinrich von Tschirschky. Tschirschky ja Holstein olivat erimielisiä ja tämä riita huipentui Holsteinin eronpyyntöön. Näin oli tapahtunut ennenkin kun häntä oli vastustettu. Nyt kun Bülow oli sairaana, kukaan ei vastustanut hänen eronpyyntöään ja se hyväksyttiin.


title: Bernhard von Bülow

text: Harden–Eulenburg-skandaalin aikaan vuonna 1907 homoaikakauslehti "Der Eigenen" perustaja Adolf Brand julkaisi pamfletin, jossa väitti Bülowin joutuneen kirityksen kohteeksi. Brandin mukaan Bülowta kiristettiin homoseksuaalisuuden harjoittamisesta ja hänen mielestään Bülow oli moraalisesti velvoitettu vastustamaan Saksan rikoslain pykälää 175, joka kriminalisoi homoseksuaalisuuden. Brandia syytettiin kunnianloukkauksesta oikeudenkäynnissä, joka pidettiin Berliinin alueoikeudessa 6. marraskuuta 1907. Brand väitti, että valtakunnankansleri oli halannut ja suudellut yksityissihteeriään Max Scheeferia Philipp zu Eulenburgin isännöimissä miesten tapaamisissa. Bülow kielsi tapahtuneen, mutta mainitsi kuulleensa epäilyttäviä juoruja Eulenburgista. Eulenburg puolusti itseään Brandin väitteitä vastaan ja väitti ettei hän ole koskaan sekaantunut samaan sukupuoleen. Eulenburgin todistus johti myöhemmin oikeudenkäyntiin väärästä valasta. Vaikka Berliinin poliisi todisti, että Bülow on saattanut todellakin olla kiristyksen uhri, Bülow voitti oikeudenkäynnin helposti ja Brand tuomittiin 18 kuukaudeksi vankilaan.


title: Bernhard von Bülow

text: Marraskuussa 1907 Vilhelm teki pitkään suunnitellun valtiovierailun Britanniaan. Viime aikaisten skandaalien takia hän yritti peruuttaa vierailun, mutta toteutti sen kuitenkin ja vierailu oli niin onnistunut, että hän päätti jäädä Englantiin lomalle. Vilhelm vuokrasi talon eversti Edward Montague Stuart-Wortleylta ja keskusteli vapaasti omistajan kanssa kaikenlaisista asioista. Keisarin lähdettyä Stuart-Wortley kirjoitti keskusteluista artikkelin, jonka hän aikoi julkaista "Daily Telegraphissa". Hän toimitti artikkelin Vilhelmille hyväksyttäväksi ennen julkaisua. Vilhelm antoi englanninkielisen kirjoituksen Bülowille pyytäen tätä katsomaan, että onko siinä mitään joka ei olisi julkaisukelpoista. Vilhelm pyysi ettei Bülow antaisi artikkelia ulkoministeriölle, mutta Bülow teki juuri näin: lähetti kirjoituksen lukematta sitä valtiosihteeri Wilhelm von Schoenille pyytäen tekemään siitä virallisen käännöksen ja tekemään tarvittavat oikaisut.


title: Bernhard von Bülow

text: Schon oli poissa, joten kirjoitus meni sihteeri Stemrichille, joka luki sen, mutta siirsi sen ilman kommentteja Reinhold Klehmetille. Khlemet ymmärsi saamansa ohjeet niin, että hänen piti korjata vain mahdolliset asiavirheet, muttei kommentoida sitä muuten. Artikkeli palautui Bülowille, joka yhä lukematta palautti sen Vilhelmille sanoen, että ei nähnyt mitään syytä olla julkaisematta sitä. Artikkeli julkaistiin ja se nosti välittömästi kohun.


title: Bernhard von Bülow

text: Artikkelissa Vilhelm ymmärtämättömästi kertoi, että Britannia useasti oli torjunut hänen liittolaisuustarjouksensa. Hän myös kertoi, että useimmat saksalaiset eivät pidä englantilaisista. Vilhelm väitti myös, että hän oli ollut mukana toisessa buurisodassa brittien rinnalla Ranskaa ja Venäjää vastaan, ja oli tehnyt sotasuunnitelman jota britit käyttivät sodan aikana. Vilhelm kertoi jonain päivänä Britannian olevan iloinen siitä, että Saksa on suurentamassa laivastoaan. Se väite onnistui loukkaamaan Japania, Ranskaa ja Venäjää ja ennen kaikkea brittejä. Saksalaiset olivat raivoissaan keisarinsa väittäessä auttaneensa brittejä sodassa saksalaislähtöisiä buureja vastaan.


title: Bernhard von Bülow

text: Haastattelu paljasti Vilhelmin villit näkemykset ja sitä ei olisi pitänyt julkaista. Bülow syytti ulkoministeriötä siitä, etteivät olleet kunnolla kommentoineet artikkelia. Se vastasi, että julkaisusta päättäminen oli valtakunnankanslerin vastuulla. Vaikka Bülow kielsi lukeneensa artikkelin, jäi epäselväksi miten se oli mahdollista, sillä Bülow oli tottunut Vilhelmin jatkuviin julkisiin hölmöilyihin. Kritiikki kasvoi Vilhelmin kykyjä kohtaan ja hänen perustuslaillisista oikeuksistaan. Asiasta väiteltiin valtiopäivillä, jossa Bülow joutui puolustamaan omaa ja keisarin asemaa. Bülow kirjoitti aluksi keisarille tarjoen eroamista virastaan ellei hän saa Vilhelmiltä tämän täyttä tukea asiassa. Heikossa asemassa ollut Vilhelm suostui heti.


title: Bernhard von Bülow

text: Bülow kirjoitti "Norddeutsch Allgemeine Zeitungiin" puolustuskirjoituksen, jossa hän Vilhelmin kertomien asioiden sijaan keskittyi ulkoministeriön epäonnistumiseen artikkelin kommentoinnissa. Hän kertoi, että oli tarjoutunut ottamaan täyden vastuun, mutta keisari oli kieltäytynyt suostumaan eroon.


title: Bernhard von Bülow

text: Bülow onnistui valtiopäivillä kääntämään kritiikin pois itsestään ja päätti puheensa suosionosoituksiin. Holstein huomioi, että kommenttien luonteen vuoksi keisaria olisi ollut käytännössä mahdotonta puolustaa. Bülow ei olisi voinut tehdä mitään toisin, vaan hänen piti kiistää Vilhelmin sanomiset ja jättää syyt yksin keisarin harteille selityksellä, että kommentit oli tehty parhaassa aikomuksessa ja että asia ei voisi toistua. Hän julisti loppupäätelmänään, että keisarin piti jatkossa olla varovainen myös yksityisissä keskusteluissaan, mikä oli elintärkeää yhdenmukaisen politiikan ja kruunun uskottavuuden kannalta. Hän tai hänen seuraajansa eivä muussa tapauksessa voisi ottaa vastuuta seurauksista. Tietenkin myös ulkoministeriön olisi pitänyt huomata virheet.


title: Bernhard von Bülow

text: Valtiopäivien kokoontuessa Vilhelm oli taas ulkomailla, tällä kertaa Itävallassa. Vilhelm kysyi pitäisikö hänen keskeyttämään matkansa, mutta Bülow neuvoi häntä jatkamaan. Holstein kyseli Vilhelmin poissaolosta Bülowilta, joka silloin kielsi neuvoneensa Vilhelmiä lähtemään. Asioiden tilaa ei parantanut se, että sotilasministeriön päällikkö kreivi Dietrich von Hülsen-Haeseler kuoli sydänkohtaukseen Donaueschingenissa ruhtinas Max von Fürstenbergin tilalla tanssiessaan keisarille punaisessa ballerinapuvussa. Keisarin palattua Bülow vaati häntä antamaan lausunnon, jonka mukaan hän oli samaa mieltä valtakunnankanslerin valtiopäivillä kertomien asioiden kanssa. Vilhelm oli lähellä hermoromahdusta ja harkitsi kruunusta luopumista.


title: Bernhard von Bülow

text: Vilhelm vetäytyi julkisuudesta kuudeksi viikoksi, joka nähtiin enemminkin katumuksenosoituksena kuin hänen masennuksestaan johtuvana. Yleisen mielipiteen mukaan valtakunnankansleri oli epäonnistunut tehtävässään neuvoa keisaria ja sitten vielä epäonnistunut puolustamaan Vilhelmia valtiopäiville. Vilhelmin oma kanta asioihin alkoi muuttua, hän alkoi syyttää Bülowia, ettei tämä ollut varoittanut vaikeuksista joita artikkeli saattaisi aiheuttaa. Hän päätti, että valtakunnankansleri pitäisi vaihtaa. Kesäkuussa 1909 kiihtyvän laivanrakennuksen aiheuttamien kustannusten rahoitusvaikeudet nousivat esiin.


title: Bernhard von Bülow

text: Vilhelm varoitti Bülowia, että jos tämä ei saisi läpi suurinta osaa mahtavista perintöveroista joilla rahaa varusteluun oli tarkoitus kerätä, hänen täytyisi erota. Vero hylättiin kahdeksalla äänellä ja 26. kesäkuuta Bülow tarjosi eroa-anomustaan tarkalleen 12 vuotta sen jälkeen kun oli ottanut vastaan viran ulkoministeriössä. Ero julkistettiin 14. heinäkuuta ja seuraajaksi valittiin Theobald von Bethmann Hollweg. Vilhelm nautti lounasta Bülowien kanssa ja oli pahoillaan, että ruhtinas joutui eroamaan. Hän oli havainnut, että osa perintöveroa vastaan äänestäneistä teki sen vain vastustaakseen Bülowia ja hänen tapaansa käsitellä Daily Telegraphin tapausta eikä suinkaan vastustaakseen veroa. Palveluksistaan Bülowille myönnettiin Mustan kotkan ritarikunnan timantein koristeltu ansiomerkki.


title: Bernhard von Bülow

text: Eronsa jälkeen Bülow asui käytännössä Roomassa villassa, jonka hän oli hankkinut eläkepäiviään varten. Osan kesästä hän vietti Hampurin lähellä Flottbeckissä tai Norderneyn saarella. Hänen serkkunsa, hampurilainen kauppias, oli jättänyt hänelle suuren perinnön ja sen ansiosta hän pystyi elämään huoletonta elämää ja se auttoi tekemään Rooman talosta kirjallisten ja poliitisten seurapiirien keskuksen. Bülowin käytti vapaata aikaansa kirjoittaessaan kirjan Kuudennen liittokunnan sodan 100-vuotisjuhlan kunniaksi. Kyseessä oli merkittävä keisarillisesta Saksasta kertova teos, joka ylisti sen saavutuksia ja puolusti Bülowin oman ulkopolitiikan päälinjoja.


title: Bernhard von Bülow

text: Bülowin kirjan uudistettu laitos ilmestyi ensimmäisen maailmansodan käynnistymisen jälkeen. Siinä useita kappaleita oli muutettu tai poistettu, kuten Bülowin paljastus siitä kuinka hän tuuditti Britannian turvallisuuden tunteeseen samalla kun Saksan suurta laivastoa rakennettiin. Hänen tiedettiin olevan Vilhelm II:n epäsuosiossa. Keisari ei antanut anteeksi Bülowin asennetta ja tekoja Daily Telegraphin haastatteluskandaalissa 1908.


title: Bernhard von Bülow

text: Vuodet 1914 ja 1915 Bülow toimi Saksan Italian suurlähettiläänä, mutta epäonnistui kääntämään maan Saksan puolelle tai taivuttelemaan sen pysyvän puolueettomana. Sodan syttyessä Italia oli julistanut puolueettomuuttaan. Diplomaattikanavien kautta Italia kuitenkin ilmoitti 5. heinäkuuta 1914, että se piti Itävalta-Unkarin toimia Serbiaa vastaan vihamielisinä ja provokatiivisina. 9. joulukuuta 1914 paroni Sidney Sonnino lähetti Itävalta-Unkarin ulkoministeri kreivi Leopold Berchtoldille nootin, jossa huomautti Kolmiliiton sopimuksen mukaan Serbian maaperän väliaikaisenkin miehittämisen olevan Balkanin "status quo" -aseman horjuttamista ja vaati Italialle kompensaatiota. Tällä nootilla avattiin virallisesti keskustelut Trentinon ja Triesten asemasta.


title: Bernhard von Bülow

text: Itävalta-Unkari oli vastahakoinen keskustelemaan kompensaatiokysymyksistä, mutta Berliini oli enemmän varuillaan ja huolestuneempi tilanteesta. Bülow nimettiin väliaikaiseksi Italian suurlähettilääksi, kun vakituinen suurlähettiläs Flotow jäi sairauslomalle 19. joulukuuta 1914. Bülow ryhtyi neuvotteluihin välittömästi ja ilmaisi sympatiansa Italian kompensaatiovaatimuksille. Hän joutui kuitenkin taistelemaan Unkarin pääministerin István Tiszan ja tämän ulkoministerin, Berchtoldin seuraajan Stephan Burián von Rajeczin ehdotonta vastahakoisuutta vastaan. Bülow kannatti koko Trentinon luovuttamista Italialle, mutta unkarilaiset halusivat luovuttaa vain osan. Sonnino omalta osaltaan kertoi, ettei Italia tyytyisi tähänkään vaan vaatimuksena oli myös Triesten luovutus Italialle. Bülow kertoi, että hän voisi sovitella Trentinon saamikseksi, mutta Itävalta tulisi taistelemaan Triesten puolesta.


title: Bernhard von Bülow

text: Huhtikuun 1915 alussa Italia vei eteenpäin salaisia neuvotteluja, joiden kohteena olivat Trentinon ja Triesten ohella Curzolarisaaret (Ekhinadit), Dalmatian rannikko ja Italian itsemäärämisoikeuden tunnustaminen Vallonassa (Vlorë). Neuvottelut jatkuivat toukokuun puoleen väliin, jolloin Bülow teki raskaan mutta itselleen tunnusomaisen taktisen virheen. Hän houkutteli Italian entisen pääministerin Giovanni Giolittin Torinosta Roomaan, koska hän arveli tämän kannatuksen hallituksesa olevan niin voimakasta, että se estäisi tilanteen räjähtämisen ja Italia hyväksyisi Itävalta-Unkarin ehdot. Vastaavanlaisia ajatuksia Bülow levitti yhdessä Itävalta-Unkarin suurlähettilään Macchion kanssa Italian hallituksen tietämättä Giolittin kannattajien keskuuteen.